title: Kahdentoista jumalan alttari

text: Alttari rakennettiin arkaaisella kaudella noin vuonna 550–500 eaa. Sen rakennuttaja oli Peisistratos nuorempi, joka oli tyranni Peisistratoksen pojanpoika. Alttari oli Ateenan vanhimpia ja keskeisimpiä uskonnollisia rakennuksia. Se toimi samalla kaupungin virallisena keskipisteenä, josta mitattiin etäisyydet kaikkiin muihin paikkoihin. Alttari tuhoutui osittain persialaissodissa vuosina 480–479 eaa. ja se rakennettiin uudestaan vasta 400-luvun eaa. loppupuolella. Merkityksensä vuoksi alttari tunnetaan hyvin antiikin kirjallisista lähteistä.


title: Kahdentoista jumalan alttari

text: Alttari sijaitsi Agoran pohjoisosassa Panathenaia-juhlan tien varressa. Se oli suorakulmainen ja tehty kalkkikivestä. Sen ympärillä oli "peribolos" eli aidattu pyhäkköpiha. Alttarin länsipuolella oli Zeuksen stoa ja eteläpuolella roomalaisena aikana Areen temppeli.


title: Kahdentoista jumalan alttari

text: Alttarista on kaivettu esiin sekä sen perustuksia että päällysosia vuodesta 1934 lähtien. Jäännökset sijaitsevat aivan Agoran arkeologisen alueen pohjoisosan halkaisevan Ateenan metron Linjan 1 eteläpuolella. Suurin osa alttarista on kuitenkin metroradan alla.


title: Keskistoa

text: Keskistoa () oli antiikin aikainen stoa eli pylväshalli, joka sijaitsi Ateenan antiikin aikaisen Agoran eteläosassa. Rakennuksen nimitys on nykyaikainen ja perustuu sen sijaintiin.


title: Keskistoa

text:
Keskistoa rakennettiin hellenistisenä aikana noin vuosina 175–150 eaa. Tuona aikana Agoran luonne muuttui merkittävästi, kun sen keskelle rakennettiin paljon uusia rakennuksia. Keskistoa oli näistä ensimmäinen. Rakennusta käytettiin todennäköisesti kaupallisiin tarkoituksiin samoin kuin muita sen lähellä olleita rakennuksia.
Stoan rakennuttajaa ei tiedetä. Kyseessä on saattanut olla Pontoksen kuningas Farnakes I tai joku Pergamonin kuningassuvun, Attalosten suvun jäsen. Rakennus mahdollisesti tuhoutui roomalaisten hyökkäyksessä Sullan johdolla vuonna 86 eaa. Oletetaan, että stoa rakennettiin uudelleen ja oli entisessä asussaan ainakin 100-luvulla.


title: Keskistoa

text: Stoa edusti doorilaista tyyliä ja se oli julkisivultaan kokonaan pylväiden ympäröimä. Rakennus oli sisältä kaksilaivainen eli jaettu pylväillä kahteen osaan. Sisäpuolen pylväät, joita oli 23 kappaletta, saattoivat olla joonialaisia. Stoa oli rakennettu kalkkikivestä ja sen katto terrakotasta.


title: Keskistoa

text: Stoa oli rakennettu itä-länsisuunnassa ja jakoi Agoran alueen kahteen erikokoiseen osaan, suurempaan pohjoiseen ja pienempään eteläiseen osaan. Rakennuksen pituus oli noin 146,6 metriä ja leveys noin 17 metriä. Näin se oli Agoran suurikokoisin rakennus. Keskistoan eteläpuolella olivat Etelästoa II ja Aiakeion. Niin kutsuttu Itäinen rakennus yhdisti Keskistoan ja Eteläisen stoan toisiinsa rakennusten itäpäästä.


title: Keskistoa

text: Rakennuksesta on säilynyt osia muun muassa sen perustuksista, portaista ja joidenkin pylväiden alaosasta.


title: Kuninkaallinen stoa

text: Kuninkaallinen stoa eli Stoa Basileios ( tai , "Basilikē stoa") oli antiikin aikainen stoa eli pylväshalli, joka sijaitsi Ateenan antiikin aikaisen Agoran luoteiskulmassa. Se oli Ateenan keskeisiä julkisia rakennuksia ja siellä toimi kuningasarkontti.


title: Kuninkaallinen stoa

text: Kuninkaallinen stoa rakennettiin noin vuonna 525 eaa. Suuri osa siitä rakennettiin uudelleen 400-luvulla eaa. todennäköisesti persialaissotien aiheuttamien tuhojen korjaamiseksi. Rakennus oli yksi Ateenan varhaisimmista ja merkittävimmistä julkisista rakennuksista. Stoa sai nimensä siitä, että siellä toimi niin kutsuttu kuningasarkontti, jolle kuului monia lakeihin ja uskontoon liittyneitä tehtäviä. Myös Ateenan lakien kopiot olivat esillä rakennuksessa.


title: Kuninkaallinen stoa

text: Noin vuonna 410–400 eaa. rakennuksen julkisivun laidoille rakennettiin kaksi siipeä lakitekstien säilyttämistä varten. Platonin "Euthyfron"-dialogi sijoittuu stoalle, sillä Sokrateen tuli vastata siellä saamiinsa syytteisiin vuonna 399 eaa.


title: Kuninkaallinen stoa

text: Stoa edusti doorilaista tyyliä ja se oli rakennettu kalkkikivestä. Rakennus oli noin 17,7 metriä pitkä ja noin 7,2 metriä leveä. Sen itään päin olleen julkisivun puolella oli kahdeksan ja sisäpuolella neljä doorilaista pylvästä. Julkisivun pylväiden halkaisija oli noin 0,6 metriä ja pylväiden väli noin 1,9 metriä. Sisäpuolen pylväiden halkaisija oli noin 0,4 metriä ja pylväiden väli alun perin noin 5,8 metriä, uudelleenrakennuksen jälkeen noin 3,2 metriä.


title: Kuninkaallinen stoa

text: Rakennuksen edustalla oli valakivi, jossa bulen jäsenet vannoivat valansa. Kuninkaallisen stoan eteläpuolella sijaitsi Zeuksen stoa. Myös kirjallisista lähteistä tunnetun Hermien stoan on oletettu sijainneen jossakin Kuninkaallisen stoan lähellä. On kuitenkin esitetty myös, että Hermien stoa olisi Kuninkaallisen stoan toinen nimi.


title: Kuninkaallinen stoa

text: Nykyisin rakennuksen paikka on Agoran alueen pohjoisosan halkaisevan Ateenan metrolinjan ja sen pohjoispuolella kulkevan Adrianoú-kadun välissä. Rakennuksen perustukset ovat näkyvillä metroradan vieressä.


title: Andrea Iannone

text: Andrea Iannone (s. 9. elokuuta 1989 Vasto) on italialainen ratamoottoripyöräilijä. Kaudella 2017 hän ajaa MotoGP-luokassa Suzukin tehdastallissa. Iannone on 178 senttimetriä pitkä ja painaa 67 kilogrammaa. Iannonen toistaiseksi paras sijoitus on Moto2 luokassa oltuaan MM-pisteissä kolmas kausina 2010, 2011 ja 2012.


title: Andrea Iannone

text: Iannone debytoi 125-kuutioisissa kaudella 2005 Aprilialla. Kolme ensimmäistä kautta Aprilialla eivät tuottaneet yhteispisteissä 20:tta sijaa parempaa sijaa. Neljännellä kaudella, eli kaudella 2008 Iannone saavutti uransa ensimmäisen voiton Kiinasta ja oli yhteispisteissä kymmenes. Viimeisellä kaudellaan 125-kuutioisissa Iannone voitti kolme osakilpailua ja oli yhteensä neljästi palkintokorokkeella. Yhteispisteissä sijoitus oli seitsemäs 125,5 pisteellä.


title: Andrea Iannone

text: Kaudeksi 2010 Iannone siirtyi uuteen Moto2-luokkaan Fimmco Speed Upin talliin. Hän saavutti kauden aikana kolme voittoa ja kahdeksan palkintosijoitusta ollen sarjan yhteispisteissä kolmas. Iannone ajoi myös paalupaikalle viidesti, joista hän ajoi suoraan voittoon Italiassa, Hollannissa ja Aragonissa. Iannone ajoi parhaimmillaan kolme kertaa peräkkäin paalupaikalle.


title: Andrea Iannone

text: Kaudella 2011 Iannone jatkoi samassa tallissa, mutta nyt pyöränä oli Speed Upin sijaan Suter. Myös Speed Masterin tallissa Iannone saavutti kolme voittoa. Palkintosijoituksia tuli kuusi ja sarjan sijoitus oli jälleen kolmas. Hän ajoi myös seitsemän kilpailun nopeinta kierroskaikaa. Parhaimmillaan Iannone ajoi kolmessa kilpailussa peräkkäin nopeimman kierrosajan Tšekissä, Indianapolisessa ja San Marinossa.


title: Andrea Iannone

text: Kaudeksi 2012 Iannonen talli palasi takaisin Speed Upin pyörille. Iannone onnistui voittamaan kauden aikana kahdesti ja palkintosijoituksia kertyi viisi. Sijoitus oli kauden päätyttyä jälleen kolmas. Hän voitti ensimmäisen kilpailun Kataloniassa, jossa Iannone ajoi aika-ajoissa neljänneksi. Toinen voitto tuli Italiassa, jossa hän puolestaan ajoi aika-ajoissa kolmanneksi. Qatarissa ja Hollannissa Iannone ajoi toiseksi, joissa molemmissa hän ajoi aika-ajoissa kolmanneksi. San Marinossa Iannone ajoi kolmanneksi, joka oli hänen kauden viimeinen palkintokorokesijoitus. Iannone lähti kilpailuun viidennestä lähtöruudusta.


title: Andrea Iannone

text: Kolmen perättäisen Moto2-sarjan kakkostilan jälkeen Iannone siirtyi kaudeksi 2013 MotoGP-luokkaan Ignite Pramac Racingin Ducatille. Hän oli kauden aikana parhaimmillaan kahdeksas Australiassa ja oli yhteispisteiden 12:s 57 pisteellään. Iannone kärsi kauden aikana olkapäävammasta, joka sattui Saksan kilpailun ensimmäisissä harjoituksissa. Hän joutui tämän vuoksi jättämään myös Yhdysvaltain kilpailun väliin Laguna Secassa.


title: Andrea Iannone

text: Kaudella 2014 Iannone jatkoi Pramac Racingilla. Hän saavutti kauden aikana viidennen sijan kahdesti, Saksassa ja Tšekissä ja oli yhteispisteissä nyt kymmenes 102 pisteellään.


title: Andrea Iannone

text: Kaudeksi 2015 Iannone vaihtoi tallia, nyt uudeksi talliksi tuli Ducati Team, jossa hän sai tallikaverikseen Andrea Dovizioson. Iannone saavutti MotoGP-uransa ensimmäisen palkintosijoituksen kauden ensimmäisessä kilpailussa Qatarissa ollen kolmas maanmiestensä Valentino Rossin ja Andrea Dovizioson jälkeen. Hän ajoi kauden aikana kolmesti palkintokorokkeelle, Italiassa Iannone ajoi toiseksi ja Australiassa toisen kerran kolmanneksi. Hän sijoittui MM-pisteissä viidenneksi, kun hyvän alkukauden ajanut tallikaveri Dovizioso jäi MM-pisteissä seitsemänneksi. Iannone keskeytti kauden aikana kolmesti, jotka tulivat kauden viimeisissä kilpailuissa. Japanissa Iannone keskeytti kymmenen kierroksen jälkeen moottoririkkoon, Malesiassa sen sijaan Iannonen jäähdytin hajosi jo ensimmäisellä kierroksella ja kauden päätöskilpailussa Valenciassa Iannone keskeytti ulosajoon toisella kierroksella.


title: Andrea Iannone

text: Kausi 2016 oli Iannonelle vaihteleva kausi. Hän otti uransa ensimmäisen MotoGP -luokan voiton Itävallassa Red Bull Ringillä, joka oli Ducatin ensimmäinen voitto sitten Casey Stonerin Australian kilpailussa kaudella 2010. Hänen tallikaveri Dovizioso ajoi toiseksi, joka oli myös Ducatin ensimmäinen kaksoisvoitto sitten 2007. Iannone kuitenkin aiheutti useaan kertaan kolareita kaatuiluillaan. Hän keskeytti Qatarissa kaatumisen johdosta ja toisessa kilpailussa Argentiinassa Iannone kolaroi tallikaveri Dovizioson kanssa 19. kierroksella, jonka johdosta Ducati menetti varmalta näyttäneen toisen ja kolmannen sijan. Seuraavassa kilpailussa Austinissa hän ajoi kolmanneksi. Ranskassa Iannone keskeytti jälleen kaatumisen johdosta, kun taas Italiassa hän ajoi toisen kerran palkintokorokkeelle ollen kolmas. Kataloniassa Iannone törmäsi Jorge Lorenzon ulos radalta 16. kierroksella jarrutettuaan liian myöhään mutkaan tultaessa. Hän ajoi tämän jälkeen kahdesti viidenneksi ennen uransa ensimmäistä voittoa. Hän oli loppupisteissä yhdeksäs jouduttuaan lopulta jättämään neljä kilpailua väliin loukkaannuttuaan Britannian kilpailussa. Iannone ajoi loukkaantumisen jälkeen kaksi kilpailua, joista ensimmäisen hän keskeytti Malesiassa ja kauden päätöskilpailussa Valenciassa hän ajoi kolmanneksi. Se oli samalla Iannonen uran 60. kilpailu MotoGP:ssä.


title: Andrea Iannone

text: Kaudella 2017 Iannone ajoi Suzukin tehdastallissa, tallikaverinaan Moto2 -luokasta tullut espanialainen Álex Rins. Hän ajoi uransa 70:nen MotoGP kilpailun Tšekeissä, jossa hän sijoittui 19:nneksi varikolla sattuneen onnettomuuden vuoksi. Iannonen kausi oli rikkonainen keskeytettyään viidesti ja jäi pistesijoitusten ulkopuolelle neljästi. Hän ajoi parhaimmillaan kerran neljänneksi Japanissa. Iannone ajoi kauden kokonaispisteissä sijalle 13.


title: Andrea Iannone

text: Iannone käyttää usein kypäränsä teemana huumoria ja on käyttänyt yhden kisaviikonlopun ajan erikoiskypäriä juhlistaakseen kotikilpailuaan Italiassa, kuten Mugello tai merkittävää tapahtumaa. Teemoina on muun muassa ollut Hulk, paloauto ja lokki, jonka kanssa hän törmäsi Phillip Islandissa kaudella 2015. Pääosin hänen teemoina ovat kilpanumero 29, sekä maalitaulun napakymppi ja adrenaliinin molekyylikaavio kuvana. Iannone on käyttänyt urallaan Airoh ja KYT valmistamia kypäriä. MotoGP:hen siirtyessään hän on käyttänyt pääosin AGV:n valmistamia kypäriä.


title: Andrea Iannone

text: Iannone käytti erikoiskypärää kauden 2015 Mugellon kisaviikonloppuna. Kypärän valmisti KYT ja suunnitteli Aldo Drudi, joka on kirkkaan punainen kunnianosoituksena Ducatille. Visiirin yläpuolella lukee valkoisella Rosso, joka tarkoittaa italiaksi punaista. Italian lipun värin kiertävät ympäri visiiriä ja Ducatin logo on sijoitettu kypärän molemmille sivuille leuan kohtaan, sekä päälakeen. Iannonen kilpanumero sen sijaan oli sijoitettu päälaen takaosaan, kun kypärän takaraivokohdassa lukee valkoisella radan nimi Mugello. Takaraivon sivulle oli laitettu pienellä Iannonen maalitaulu tunnus. Iannone ajoi kisaviikonloppuna ensin aika-ajoissa paalupaikalle ja rikkoi samalla moottoripyörällä ajetun rataennätyksen ajalla 1’46.489. Kilpailussa Iannone ajoi toiseksi jääden kilpailun voittajasta Jorge Lorenzosta 5.563 sekuntia.


title: Andrea Iannone

text: Iannone käytti 2016 kauden talvitesteissä teemana lokkia. Hän ajoi edelliskaudella 2015 Philip Islandin kilpailun johdossa ja oli taistelemassa voitosta. Iannone johti kilpailua toisella kierroksella, kunnes radan kymmenennessä mutkassa ollut lokki yritti paeta radalta jääden kuitenkin hänen ajaman Ducatin alle. Lokki kimposi Iannonen pyörästä hänen kypärään. Iannone päätti teetättää kypärän teeman muistoksi menehtyneelle lokille piirrosmaisella kuvioinnilla ja koko punaisella kypärällä.


title: Metroon

text: Metroon () oli julkinen rakennus, joka sijaitsi Ateenan antiikin aikaisen Agoran länsilaidalla Tholoksen pohjoispuolella. Se toimi sekä Jumalten äidin temppelinä että Ateenan valtionarkistona.


title: Metroon

text: Metroon rakennettiin hellenistisenä aikana noin vuosina 150–125 eaa. samalle paikalle, jossa oli sijainnut vanha Buleuterion sekä varhaisempi Jumalten äidin temppeli.


title: Metroon

text: Rakennus edusti joonialaista tyyliä. Se oli tehty kalkkikivestä ja marmorista. Sen itään päin Agoralle avautuneen julkisivun puolella oli 14 joonialaista pylvästä. Niiden takana oli koko rakennuksen pituinen halli. Rakennuksen länsiosassa oli neljä vierekkäistä huonetta etelästä pohjoiseen. Suurikokoisin oli pohjoisin huone. Toiseksi eteläisimmän huoneen arvellaan olleen varsinainen Metroon eli Jumalten äidin temppeli. Muut huoneet ovat toimineet Ateenan valtionarkistona sekä muussa hallintoviranomaisten käytössä.


title: Metroon

text: Rakennuksesta on säilynyt jonkin verran perustuksia ja seinän osia.


title: Perikleen odeion

text: Perikleen odeion () oli odeion eli musiikki- ja lauluteatteri, joka sijaitsi aivan Dionysoksen teatterin vieressä Ateenan Akropoliin eteläpuolella.


title: Perikleen odeion

text: Odeionin rakennutti aikansa merkittävin valtiomies Perikles 400-luvulla eaa. Se rakennettiin Dionysoksen teatterin yhteyteen välittömästi teatterin itäpuolelle. Kun Dionysoksen teatterin katsomoa laajennettiin, odeionin yksi kulma pisti katsomon sisään. Odeionia käytettiin musiikkikilpailuihin sekä tragedia- ja komediaesitysten kuorojen harjoituttamiseen. Rakennus tuhoutui roomalaisten hyökkäksessä Sullan johdolla vuonna 86 eaa. Vähän tämän jälkeen Ariobarzanes II rakennutti sen uudestaan.


title: Perikleen odeion

text: Teatteri oli suurikokoinen pohjakaavaltaan neliönmuotoinen rakennus. Se oli katettu, ja sitä ympäröivät pylväät. Odeionin alueella suoritettiin kaivauksia vuosina 1914–1931. Sitä ei kuitenkaan ole kaivettu kokonaan, ja siitä tunnetaan vain vähän arkkitehtoonisia elementtejä.


title: Kilpilammi (Hämeenlinna)

text: Kilpilammi on Kanta-Hämeessä Hämeenlinnassa sijaitseva lampi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Lampi kuuluu Myllyjoen valuma-alueella Pehkijärveen laskevaan Teuronjoen valuma-alueeseen, jonka keskusjärven eli Rautijärven itäiseen reittiin se kuuluu.


title: Kilpilammi (Hämeenlinna)

text: Lammen pinta-ala on 1,4 hehtaaria ja sen pituus on 200 metriä ja leveys 100 metriä. Siihen laskee useita suo-ojia eri suunnilta. Sen laskuojan luusua sijaitsee järven etelärannalla ja virtaa 1,3 kilometriä suon läpi Uljasjärveen. Järven rantaviiva on 490 metriä pitkä ja sen ranta on ojitettua suomaastoa. Lammen rannat ovat rakentamattomia ja lähin metsäautotie kulkee 100 metrin päässä.


title: Kilpilammi (Hämeenlinna)

text: Myllyharjun sisältävä harjujakso kulkee lammen pohjoispuolella ja sen toiselle puolelle jää pieni Rimpilammi. Yli 300 ja 400 metrin päässä idässä on vielä kaksi nimetöntä suolamea.


title: Simonin talo

text: Simonin talo on nimitys, jota käytetään eräästä Ateenan antiikin aikaiselta Agoralta arkeologisissa kaivauksissa löytyneestä yksinkertaisesta talosta.


title: Simonin talo

text: Talo oli rakennettu ensimmäisen kerran arkaaisella kaudella 500-luvun lopulla. Se oli ilmeisesti tuhoutunut persialaisten tuhottua Ateenan vuonna 480 eaa. Tämän jälkeen talo oli rakennettu uudelleen jossakin vaiheessa 400-lukua. Talon päälle rakennettiin niin kutsuttu Keskistoa 100-luvulla eaa. Talo itsessään ei todennäköisesti kuitenkaan ollut säilynyt näin kauan vaan se oli purettu jo aiemmin.


title: Simonin talo

text: Talo sijaitsi Agoran lounaislaidalla lähellä Agoran rajakiveä. Talon raunioista löydettiin muun muassa kenkänauloja ja nauhanreikiä, mikä viittaa siihen, että rakennuksessa olisi työskennellyt suutari. Kadulta talon edestä löydettiin myös juomakupin osa, johon oli kirjoitettu ΣΙΜΩΝΟΣ ("Simōnos", ”Simonin”). Tällä perusteella on päätelty, että rakennus olisi saattanut olla Platonin dialogeissa esiintyvän Simon-nimisen sokraatikon talo. Kyseinen Simon oli suutari, joka kuului Sokrateen lähipiiriin ja jonka kotona Sokrates opetti. Sokrateen kerrotaan opettaneen Simonin talossa erityisesti silloin, kun halusi opettaa oppilaita, jotka olivat liian nuoria astumaan Agoralle. Diogenes Laertioksen mukaan Simon kirjoitti talossa käytyjä keskusteluja ylös.


title: Simonin talo

text: Talo on tyypillinen yksinkertainen ateenalainen antiikin aikainen asuintalo. Se oli pohjakaavaltaan epäsäännöllinen ja siinä oli todennäköisesti vain yksi kerros. Talossa oli kaksi eri kokoista huonetta, jotka avautuivat sisäpihalle. Talon leveys oli itä-länsisuunnassa noin 12,8 metriä ja pohjois-eteläsuunnassa noin 14,9 metriä. Pihan koko oli noin 5,5 x 6,4 metriä. Talon ensimmäinen vaihe oli rakennettu savitiilestä, toinen vaihe kalkkikivestä. Talon lattiana oli tiivistetty maapohja.


title: Simonin talo

text: Talon arkeologiset kaivaukset suoritettiin vuonna 1953. Rakennuksesta on säilynyt ainoastaan vähäisiä osia sen perustuksesta. Talon jäännökset ovat enimmäkseen Keskistoan raunioiden alla. Siksi sitä ei voitu tutkia kokonaan.


title: Strategeion

text: Strategeion () oli antiikin Ateenan kymmenen strategoksen eli ylimmän sodanjohdon kokoontumispaikka. Se sijaitsi Ateenan antiikin aikaisen Agoran lounaiskulmassa.


title: Strategeion

text: Strategeion oli rakennettu 400-luvun puolessa välissä eaa. Se oli tehty kalkkikivestä ja rakennettu Kolonos Agoraios -kukkulan eteläpuolelle hieman Tholoksesta lounaaseen. Rakennuksen pituus oli noin 25 metriä ja leveys noin 20 metriä. Siinä oli keskuspiha ja seitsemän tai kahdeksan huonetta.


title: Strategeion

text: Strategeion on säilynyt hyvin huonosti ja siitä on jäljellä ainoastaan joitakin perustusten ja seinien osia. Ei ole edes täysin varmaa, että Strategeioniksi yleensä ajateltu rakennus olisi ollut tässä käytössä. Rakennusta on ehdotettu myös Poleterioniksi eli "poletai"-virkamiesten rakennukseksi.


title: Tholos (Ateena)

text: Tholos () eli Prytanikon () oli pyöreä rakennus eli "tholos", joka sijaitsi Ateenan antiikin aikaisen Agoran länsilaidalla Buleuterionin eteläpuolella. Rakennus oli Ateenan prytanien käytössä.


title: Tholos (Ateena)

text: Tholoksen on perinteisesti ajateltu olleen Ateenan prytaneion eli prytanien pääasiallinen kokoontumispaikka, mutta uudemman tutkimuksen perusteella Ateenan varsinainen, vanha Prytaneion sijaitsi toisaalla kaupungissa. Tholoksen tulkitaan olleen sen sijaan "Prytanikon" eli eräänlainen Prytaneionin liitännäisrakennus.


title: Tholos (Ateena)

text: Paikalla oli varhaisempi Prytanikon-rakennus arkaaisella kaudella noin 550–525 eaa. Se toimi alun perin mahdollisesti Peisistratoksen suvun tyrannien asuntona. Demokratian kaudella se otettiin prytanien käyttöön. Pyöreä Tholos rakennettiin samalle paikalle varhaisella klassisella kaudella noin vuonna 470–465 eaa. Sitä käytettiin ilmeisesti yhdessä Prytaneionin kanssa niihin käyttötarkoituksiin, joihin muissa kaupungeissa käytettiin pelkästään yhtä prytaneionia. Prytanit nauttivat rakennuksessa julkisin varoin kustannetut ateriansa. Kolmasosa heistä päivysti siellä vuorollaan jatkuvasti valmiina hoitamaan virkatehtäviään mihin aikaan päivästä tahansa ja myös yöpyi rakennuksessa.


title: Tholos (Ateena)

text: Pyöreän rakennuksen halkaisija oli noin 18,3 metriä. Siinä oli ulkoseinä, jossa oli yksi ovi ja joitakin ikkunoita, sekä sisäpuolella kuusi pylvästä, jotka tukivat kartiomaista kattoa. Rakennuksen pohjoispuolella oli pieni siipirakennus, joka toimi keittiönä. Yksinkertainen rakennus oli tehty kalkkikivestä ja savitiilestä. Rakennusta kutsuttiin usein aurinkohattuun viittaavalla nimellä "Skias", koska sen kartiomainen katto muistutti tällaista hattua. Rakennus ei ollut muotonsa puolesta erityisen sopiva ruokasaliksi, ja siksi on mahdollista, että siellä ei ruokailtu perinteiseen kreikkalaiseen tapaan sohvilla maaten, vaan yksinkertaisemmin.


title: Tholos (Ateena)

text: Rakennuksesta on säilynyt lähinnä sen perustuksia, joista näkee sen pyöreän muodon. Rakennuksen raunioista on löydetty muun muassa julkiseksi omaisuudeksi merkittyjä astioita ja viiniruukkuja.


title: Seppo Renvall

text: Seppo Renvall (s. 1963) on elokuvia, videoita ja valokuvia tekevä suomalainen taiteilija.


title: Seppo Renvall

text: Seppo Renvall on kuvanveistäjä Ben Renvallin poika. Seppo Renvall valaa nykyisin jaettavat Jussi-patsaat.


title: Seppo Renvall

text: Helsingin Vallilan teollisuusalueella sijaitseva Nokianpuisto muutettiin Sepon päivänä 10. kesäkuuta 2009 Seppo Renvallin puistoksi. Häppeningillä haluttiin rohkaista ihmisiä käyttämään kaupunkitiloja aktiivisemmin ja muistutettiin kaupungissa olevien joutomaiden merkityksestä asukkaiden viihtyisyydelle.


title: Prytaneion (Ateena)

text:
Prytaneion () oli antiikin aikainen prytaneion eli prytanien kokoontumispaikka Ateenassa Kreikassa.
Prytaneion oli alun perin mahdollisesti Theseuksen perustama, kun tämä yhdisti Attikan kylät yhdeksi Ateenan kaupungiksi. Prytaneion toimi eräänlaisena Ateenan kaupungintalona. Se oli kaupungin ydin ja sen yhteydessä toimi muun muassa Hestian pyhäkkö, jonka alttarilla oli ikuisesti palanut tuli. Prytaneionissa kunnioitettiin ansioituneita kaupunkilaisia. Solonin lait olivat esillä rakennuksessa, ja siellä pidettiin joitakin oikeuden istuntoja.


title: Prytaneion (Ateena)

text: Aiemmin Prytaneionin ajateltiin olleen sama rakennus kuin Ateenan Agoralla sijainnut Tholos, ja rakennukset sekoitetaan edelleen usein. Myöhemmässä tutkimuksessa on kuitenkin todettu, että Tholos oli todennäköisesti pelkästään Prytaneionin liitännäisrakennus, joka oli tehty Ateenan uudemmalle agoralle. Siitä samoin kuin paikalla jo aiemmin olleesta rakennuksesta käytettiin mahdollisesti nimeä Prytanikon. Alkuperäisen Prytaneionin oletetaan sen sijaan sijainneen Ateenan niin kutsutulla Arkaaisella agoralla tai sen ympäristössä. Pausaniaan kuvauksen perusteella se olisi saattanut sijaita jossakin Akropolis-kukkulan pohjois-, itä- tai kaakkoispuolella. Tämä perustuu siihen, että Pausaniaan mukaan Prytaneion sijaitsi jossakin Aglaureionin alapuolella.


title: Prytaneion (Ateena)

text: Aiemmin sijaintipaikan oletettiin usein olleen Akropoliin pohjoispuolella. Aglaureionin löydyttyä kukkulan itärinteeltä 1980-luvulla, myös Arkaainen agora ja Prytaneion on alettu yleisemmin sijoittaa kukkulan itäpuolelle nykyisen Plákan kaupunginosan alueelle. Erään teorian mukaan Prytaneion olisi sijainnut nykyisen Agía Aikaterínin aukion eli Pyhän Katariinan kirkon edessä olevan aukion paikalla lähellä Lysikrateen muistomerkkiä. Alueelta on löydetty pylväiköin varustetun rakennuksen jäännökset, jotka ovat peräisin myöhäiseltä arkaaiselta kaudelta ja varhaiselta klassiselta kaudelta. Toisen teorian mukaan Prytaneion olisi sijainnut Tripódon-kadun pohjoispään alueella.


title: Prytaneion (Ateena)

text: Prytaneionia ja Tholosta käytettiin ilmeisesti yhdessä niihin käyttötarkoituksiin, joihin muissa kaupungeissa käytettiin pelkästään yhtä prytaneionia. Tholosta käytettiin muun muassa prytanien ruokasalina.


title: Vanha Parthenon

text: Vanha Parthenon tai Esi-Parthenon viittaa Athene Parthenokselle omistettuun temppeliin, jota rakennettiin nykyisen Parthenonin temppelin paikalle Ateenan Akropoliille noin vuosina 490–480 eaa.


title: Vanha Parthenon

text: Temppeliä alettiin rakentaa vanhanaikaiseksi käyneen, paikalla 500-luvulta eaa. sijainneen Hekatompedonin temppelin paikalle noin vuonna 490 eaa, sen jälkeen kun ateenalaiset olivat voittaneet Marathonin taistelun. Tuolloin Hekatompedon purettiin. Vanhan Parthenonin rakentaminen oli kesken kun persialaiset valtasivat ja tuhosivat koko Ateenan, mukaan lukien temppelin vuonna 480 eaa. Temppelin säilyneissä osissa on merkkejä siitä että se poltettiin tuolloin.


title: Vanha Parthenon

text: Temppelin tuhoutumisen jälkeen ateenalaiset eivät rakentaneet paikalle uutta temppeliä useisiin kymmeniin vuosiin. Perikleen aikana paikalle suunniteltiin lopulta uusi Parthenon, jota alettiin rakentaa vuonna 447 eaa. ja joka valmistui vuonna 438 eaa. Se on paikalla edelleen. Uuden Parthenonin rakentamisessa käytettiin hyödyksi suurta osaa vanhan Parthenonin laajoista perustuksista. Koska uusi temppeli oli vanhaa lyhyempi mutta leveämpi, osa vanhan temppelin perustuksista on edelleen nähtävissä nykyisen Parthenonin vieressä, erityisesti temppelin etelä- ja itäpuolella. Temppelin osia käytettiin myös muualla uudessa Parthenonissa. Osa vanhan temppelin pylväiden osista käytettiin Akropoliin muurien rakentamiseen. Temppelin muita osia on säilynyt eri puolilla Akropoliita. Temppelin osia on tunnistettu ainakin 250 kappaletta.


title: Vanha Parthenon

text: Vanha Parthenon oli rakennettu Pentelikon-vuoren valkoisesta marmorista. Sen lyhyemmällä sivulla oli mahdollisesti kuusi pylvästä. Temppelin cella jakautui uuden Parthenonin cellan tapaan kahteen osaan, jotka olivat ”varsinainen” Parthenon sekä ”Hekatompedon”, joka oli temppelin varsinainen cella ja kulttikuvan sijaintipaikka, ja säilytti samalla paikalla aiemmin sijainneen temppelin nimen. Temppelin toisessa päässä oli "pronaos" ja toisessa "opisthodomos". Ennen tuhoutumistaan temppelistä oli mahdollisesti pystyssä perustusten lisäksi joitakin sen pylväitä ja seiniä.


title: Vanha Parthenon

text: Temppelin ajoituksesta on myös muunlaisia teorioita. Erään teorian mukaan temppeli olisi sittenkin rakennettu vasta vuoden 480 eaa. jälkeen.


title: Maila

text: Maila on monessa pallopelissä pallon tai muunlaisen pelivälineen lyömiseen tai liikuttamiseen käytettävä väline.


title: Zeuksen stoa

text: Zeuksen stoa eli "Zeus Eleutherioksen stoa" () oli antiikin aikainen stoa eli pylväshalli, joka sijaitsi Ateenan antiikin aikaisen Agoran luoteisosassa. Se oli omistettu Zeus Eleutherioksen kultille.


title: Zeuksen stoa

text:
Zeuksen stoa rakennettiin noin vuosina 450–400 eaa. Sen arkkitehti oli mahdollisesti Mnesikles. Zeus Eleutherioksen eli Zeus Vapauttajan kultti, jolle rakennus oli omistettu, perustettiin vuonna 479 eaa. sen jälkeen, kun ateenalaiset olivat voittaneet persialaiset Plataian taistelussa. Uskonnolliset rakennukset olivat yleensä temppeleitä, joten stoan käyttäminen uskonnollisiin tarkoituksiin oli poikkeuksellista. Rakennuksella oli kuitenkin todennäköisesti myös maalliseen hallintoon liittyneitä käyttötarkoituksia.
Rakennuksen takaosaan lisättiin roomalaisena aikana huoneita, joita käytettiin mahdollisesti Rooman keisareihin liittyneessä kultissa.


title: Zeuksen stoa

text: Stoa yhdisteli doorilaista ja joonialaista tyyliä. Se oli rakennettu Pentelikon-vuoren valkoisesta marmorista ja kalkkikivestä. Stoa oli rakennettu pohjois-eteläsuunnassa. Sen itään päin olleen julkisivun puolella oli siipirakennukset sekä oikeassa että vasemmassa laidassa. Stoan pituus oli noin 43,6 metriä ja leveys noin 10,7 metriä. Siipirakennusten leveys oli noin 10,6 metriä ja pituus noin 5,9 metriä.


title: Zeuksen stoa

text: Rakennus oli sisältä kaksilaivainen eli jaettu kahteen osaan pylväsrivillä. Rakennuksen julkisivun puoleiset pylväät olivat doorilaiset ja sisäpuolen pylväät joonialaiset. Pausaniaan mukaan rakennus oli koristeltu Eufranorin tekemin maalauksin ja siellä säilytettiin taisteluissa kaatuneiden ateenalaisten kilpiä.


title: Zeuksen stoa

text: Stoasta on säilynyt joitakin sen perustusten osia Agoran arkeologisen alueen pohjoisosan halkaisevan Ateenan metroradan eteläpuolella. Stoan edessä sijaitsi Zeus Eleutherioksen alttari, josta on myös säilynyt jäänteitä. Rakennuksen pohjoispuolella sijaitsi Kuninkaallinen stoa ja eteläpuolella Apollon Patrooksen temppeli.


title: Suojärvi (Hämeenlinna)

text: Suojärvi on Kanta-Hämeessä Hämeenlinnassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Teuronjoen valuma-alueeseen, jonka keskusjärven eli Rautijärven itäiseen reittiin se kuuluu.


title: Suojärvi (Hämeenlinna)

text: Järven pinta-ala on 58 hehtaaria ja sen pituus on 1,9 kilometriä ja leveys 800 metriä. Siihen laskee useita suo-ojia ympäröiviltä laajoilta soilta. Yksi ojista laskee Rimpilammin läpi Iso Tähilammin vedet. Järven luusua sijaitsee järven lounaisrannalla, josta saa alkuunsa 2,7 kilometriä pitkä Suojärvenjoki, joka laksee Uljasjärveen.


title: Suojärvi (Hämeenlinna)

text: Järven rantaviiva on 6,9 kilometriä pitkä ja sen ranta on osin moreenipohjaista metsämaastoa ja osin suota. Järven vesiallas jakaantuu pääpiirteittäin kolmeen pääosaan. Etelässä sijaitsee Isoselkä ja Keskiselkä jää Isosaaren ja pohjoisosan erottaman kapeikon väliin. Kapeikkoa kutsutaan Suojärvensuntiksi ja sen takana aukeaa pohjoisosan selkä. Järvessä on kuusi saarta. Vain järven pohjoisrannoille on rakennettu loma-asuntoja, joille johtaa tiet valtatieltä 10. Hattulan ja Hämeenlinnan raja ohittaa järven sen pohjoisosan 50 metrin etäisyydeltä.


title: Suojärvi (Hämeenlinna)

text: Vuoden 1855−56 Kalmbergin kartastossa järven nimi kirjoitettiin "Levojärvi". Vuoden 1884 Senaatin kartastossa järvi nimenä luki "Suojärvi".


title: Aleksei Dorovskih

text: Aleksei Gennadjevitš Dorovskih (; s. 22. maaliskuuta 1987 Novosibirsk) on venäläinen jääpalloilija, pelipaikaltaan hyökkääjä.


title: Aleksei Dorovskih

text: Hän on edustanut urallaan ensin kasvattajaseuraansa Novosibirskin Sibselmašia ja vuodesta 2006 Krasnogorskin Zorkia. Venäjän jääpallon pääsarjaa Dorovskih on edustanut vuodesta 2008.


title: Aleksei Dorovskih

text: Venäjän maajoukkueessa Dorovskih debytoi kaudella 2008. Hän on ollut voittamassa kahta maailmanmestaruutta vuosina 2011 ja 2014. Hän on edustanut Venäjää kaikkiaan 3 MM-kisoissa, pelannut 18 MM-ottelua ja tehnyt 11 maalia.


title: Aleksei Dorovskih

text: Seurajoukkueessa


title: Aleksei Dorovskih

text: Maajoukkueessa


title: We Will Carry You Over the Mountains

text: We Will Carry You Over the Mountains on vuonna 2002 ilmestynyt Magyar Possen debyyttialbumi, jonka julkaisi Verdura Records. Levy on lähes kokonaan instrumentaalimusiikkia, ainoastaan kappaleessa "Singlesparks Are Spectral Fires" kuullaan Laura Sorvalan ääntä ja "Witchcraft" puolestaan sisältää sanatonta mieslaulua. Kriitikoiden ylistämää albumia on verrattu muun muassa Godspeed You! Black Emperorin ja Sigur Rósin tuotantoon. Albumin kannen on suunnitellut Herra Ylppö.


title: Soumar

text: Soumar on Iranissa kehitetty maasta laukaistava risteilyohjus. Ohjus esiteltiin julkisuudessa ensimmäisen kerran vuonna 2015.


title: Soumar

text: Tieto uudesta iranilaisesta risteilyohjuksesta vuosi julkisuuteen ensimmäisen kerran vuonna 2014 Iranilaisen kansaneudstajan kautta, mutta vielä tuolloin siitä käytettiin nimitystä Meshkat. Ohjus esiteltiin ensimmäisen kerran virallisesti julkisuudessa 8. maaliskutta 2015 Iranin puolustusministeriön tilaisuudessa. Ohjuksen on suunnitellut iranilainen Aerospace Industries Organisation ja se on nimetty Irakin–Iranin sodassa 1980–1988 tuhoutuneen kaupungin mukaan.


title: Soumar

text: Soumar on ilmeisesti läheinen kopio venäläisestä Raduga Kh-55-risteilyohjuksesta. Ukrainalaisten viranomaisten mukaan Iraniin myytiin laittomasti 12 Kh-55 ohjusta ilman niiden ydinkärkiä vuonna 2001. Soumarin kantamaksi on uutisoitu 2 500 kilometriä, mikä vastaisi sen venäläisen vastineen kantamaa. Iranilaisen ohjuksen kantama on kuitenkin rodennäköisesti pienempi, sillä Iranin ei uskota kykenevän tuottamaan yhtä tehokasta suihkumoottoria kuin alkuperäisessä Kh-55-ohjuksessa. Tästä huolimatta vaikka ohjuksen kantama jäisi vain puoleen väitetystä, se yltäisi silti suurimpaan osaan Yhdysvaltojen sotilastukikohdista Lähi-Idässä, sekä Israeliin. Alkuperäinen Kh-55 on ilmasta maahan- ohjus ja se laukaisualustoina toimivat strategiset pommikoneet kuten Tupolev Tu-95 tai Tu-160. Iranilla ei ole käytössään tällaisia pommikoneita ja Soumar laukaistaankin maasta. Maasta laukaisua varten ohjus on varustettu kantoraketilla.


title: Luettelo pikkuplaneetoista: 427 001–428 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
427001:stä ja päättyen 428000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 428 001–429 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
428001:stä ja päättyen 429000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 429 001–430 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
429001:stä ja päättyen 430000:een.
Kokonaisen luettelon löytää katsomalla Luettelo pikkuplaneetoista.


title: Dresden (täsmennyssivu)

text: Dresden voi tarkoittaa ainakin seuraavia:


title: MV-media

text: MV-media (MV??!!, aiemmin Mitä Vittua? ja MV-lehti) on vuonna 2014 Espanjassa perustettu suomenkielinen vastamediasivusto.


title: MV-media

text: MV-mediaa on arvosteltu muualta kopioitujen, tarkistamattomien ja keksittyjen uutisten levittämisestä, salaliittoteorioita tukevien juttujen julkaisemisesta sekä ihmisten yksityisyyden loukkaamisesta. Sivustoa pidetään myös rasistisena ja vihaa lietsovana, ja se on näiden takia myös poliisitutkinnan kohteena. Sivuston perustaja on Ilja Janitskin. Janitskin jättäytyi toiminnasta pois vuodenvaihteessa 2017–2018, ja hänen tilalleen uudeksi vetäjäksi tuli Juha Korhonen.


title: MV-media

text: MV-lehden perustaja ja päätoimittaja on Barcelonassa asuva Ilja Janitskin. Janitskin oli 2000-luvulla yhden numeron verran ilmestyneen "Absolute"-lehden toinen perustaja. MV-lehden hän avasi vuoden 2014 lopulla. Janitskinin mukaan Suomen tiedotusvälineet ottavat uutisensa Yhdysvalloista, jossa viestimiä hallitsevat juutalaiset, ja koska esimerkiksi Palestiinan tilanteesta ei uutisoida Suomessa juuri mitään, hän halusi MV-lehdellä tarjota tälle vaihtoehdon.


title: MV-media

text: Erityisesti MV-lehti paljastaa hänen mukaansa uutisia, joita Suomen suurin viestintäyhtymä Sanoma pimittää tai vääristelee. Janitskin kertoo nimenneensä ja perustaneensa sivuston alun perin vitsinä, mutta sivuston saatua suosiota sen toimittamisesta tuli hänelle päätyö. Idea ilmaisusta ”Mitä vittua?” lehden nimenä on peräisin elokuvasta "Vares – yksityisetsivä" (2004). Sivuston perustaja kertoo kysyneensä luvan nimen käyttöön elokuvan tuottajalta Markus Seliniltä. Sivuston alkuperäinen verkkotunnus oli "mitavittua.net". Vuoden 2015 maaliskuussa se muutettiin muotoon "mvlehti.net".


title: MV-media

text: Ilja Janitskinilla on MV-lehden lisäksi myös muita sivustoja kuten englanninkielinen whatdafuck.com, uberuutiset.fi ja thehealth.fi. Ylen toimittaja Johanna Vehkoo liitti Janitskin sivustojen joukkoon myös syytettyjen henkilötietoja levittelevän Finleaksin ja mobiilimarkkinointia kauppaavan SMS Gatexin.


title: MV-media

text: Kesäkuussa 2016 Ilja Janitskin kertoi siirtävänsä sananvapaussyistä lehden kotipaikan Irlantiin ja muuttavansa lehden maksulliseksi. Helsingin käräjäoikeuden otettua Janitskinin vangitsemisen käsittelyyn tarjosi Janus Putkonen hänelle turvapaikkaa Donetskista.


title: MV-media

text: MV-lehti toimi Aleksi Kinnusen NPNetworkingilta vuokratulla virtuaalipalvelimella heinäkuuhun 2016 asti, jolloin Kinnunen irtisanoi sopimuksen. Taustalla oli se, että poliisi on pyytänyt käräjäoikeudelta määräystä sivuston sulkemiseksi, mutta palveluntarjoaja irtisanoi sopimuksen jo ennen käräjäoikeuden päätöstä. Kinnunen, joka on tunnettu myös Ylilauta-sivuston perustamisesta, perusteli irtisanomista sillä, että palvelintilan vuokraamista pidettiin hänen henkilökohtaisena kannanottonaan. Lehti jatkoi toimintaansa muutaman tunnin tauon jälkeen toisella palvelimella. 19. elokuuta 2016 Helsingin käräjäoikeus hylkäsi Helsingin poliisilaitoksen vaatimukset MV-lehden sulkemisesta. Päätös perusteluineen on salainen. Poliisi ei hämmästellyt päätöstä, sillä kaikkiaan kymmenistä rikosilmoituksista on meneillään vasta esitutkintavaihe.


title: MV-media

text: Heinäkuussa 2017 MV-lehti oli vajaan viikon suljettuna maksamattomien laskujen vuoksi. Ilja Janitskin kertoi, että taustalla kartoitetaan, miten sivuston rahoitus saataisiin pysyvämmälle ja vakaammalle pohjalle. Janitskinin mukaan MV-lehti oli saanut aiempaa vähemmän lukijoita sosiaalisen median kautta sen jälkeen, kun julkaisun Facebook-sivut ja lehden keskusteluryhmä poistettiin. Janitskin oli aiemmin kertonut, ettei aio enää maksaa julkaisun kustannuksia itse. Talousongelmien vuoksi Janitskinin tilinumeroa jaettiin keskustelupalstoilla, jotta sivustolle saataisiin rahalahjoituksia.


title: MV-media

text: Ilja Janitskin ilmoitti 30. joulukuuta 2017 sulkeneensa MV-lehden toistaiseksi. Syyksi tähän hän ilmoitti pettymyksensä keskenään riiteleviin lehden tukijoihin ja lukijoihin. Muutamaa päivää myöhemmin sivusto alkoi kuitenkin toimia vapaaehtoisvoimin. Ilja Janitskin pyrki myymään sivuston mahdollisimman pian. Janitskinin mukaan MV-lehti oli tuolloin kahden viikon ”aikalisällä”, jonka aikana tuli saada asiat kuntoon sekä sivustolle uudet sopimukset ja vetäjät. Vuoden 2018 tammikuussa Janitskin ilmoitti jättäneensä MV-lehden lopullisesti. "Helsingin Sanomien" haastattelussa helmikuussa 2018 Janitskin kertoi saaneensa tarpeekseen ”isänmaallisten skenestä, siitä pelleilystä”.


title: MV-media

text: Uudeksi vetäjäksi tuli Juha Korhonen, joka muutti sivuston nimen MV-mediaksi. Hänen mukaansa sivustosta on tarkoitus tehdä aiempaa siistitympi ja hyvätapaisempi. Kuitenkaan MV-media ei aio esimerkiksi liittyä Julkisen sanan neuvostoon.


title: MV-media

text: Helsingin käräjäoikeus tuomitsi lokakuussa 2018 Ilja Janitskinin vastuullisena lehden sisällöstä 22 kuukauden ehdottomaan vankeusrangaistukseen MV-julkaisuun liittyvistä rikoksista. Oikeus katsoi, että MV-julkaisussa julkaistiin tapahtuma-aikoina lukuisia loukkaavia ja rasistisia kirjoituksia. Janitskin tuomittiin kaikkiaan 16 rikoksesta. Käräjäoikeuden mukaan kirjoitusten julkaisemisella ei ole ollut sananvapauden näkökulmasta mitään julkista intressiä tai muutakaan hyväksyttävää syytä, ja kirjoitukset ovat leimanneet ja halventaneet asianomistajia äärimmäisen loukkaavalla tavalla.


title: MV-media

text: Lehden avustajana T2-nimimerkillä toiminut nainen sai kolmen kuukauden ehdollisen vankeusrangaistuksen kahdesta kiihottamisesta kansanryhmää vastaan, tekijänoikeusrikoksesta ja törkeästä kunnianloukkauksesta. Johan Bäckman tuomittiin Ylen toimittaja Jessikka Aron vainoamisesta sekä törkeästä kunnianloukkauksesta ja törkeään kunnianloukkaukseen yllyttämisestä vuoden ehdolliseen vankeusrangaistukseen. Lisäksi vastaajat tuomittiin maksamaan asianosaisille kärsimyskorvauksia ja muita vahingonkorvauksia, tekijänoikeuslain mukaisia hyvityksiä ja vastapuolen oikeudenkäyntikuluja yhteensä lähes 240 000 euroa. Tuomio ei ole lainvoimainen.


title: MV-media

text: Ylen toimittaja Johanna Vehkoon Valheenpaljastaja-juttusarjan perusteella MV-lehti julkaisee keksittyjä uutisia, huhuja, huijauksia ja salaliittoteorioita sekoittavia artikkeleita. Seura-lehden analyysin mukaan uutisten lähteellä ei ole MV-lehden kannalta väliä, kunhan niissä käsitellään negatiivisessa valossa islamia, maahanmuuttoa tai valtamediaa. Sivuston jutuissa ei käytetä perinteistä journalistista tiedonhankintaa, kuten haastatteluja. Julkaistu sisältö on pääosin kopioitu muilta sivuilta tai sosiaalisesta mediasta, ja se on usein tarkastamatonta tai jopa perätöntä. Sivusto ei kirjoituksissaan kunnioita yksityisyyden suojaa, ja se julkaisee muun muassa nimiä ja valokuvia rikoksista epäillyistä henkilöistä. Tekstin seassa on paljon yhdyssana- ja muita kielioppivirheitä. Kirjoituksia yhdistää usein väite tai epäilys siitä, että totuudenmukaiset tiedot halutaan valtamediassa ”sensuroida”, vaikka MV-lehden sisällöstä lähes puolet on muista medioista kopioitua.


title: MV-media

text: Muualta kopioitua sisältöä muokataan yleensä MV-lehden tyyliin sopivaksi. Uutiseen saatetaan lisätä lehden mielipide ja esimerkiksi maahanmuuttajien sijaan otsikossa puhutaan maahantunkeutujista. Sivuston kirjoitustyyli on vihaa lietsova ja artikkeleihin liitetyissä kommenttiketjuissa artikkeleiden kohteena olevia henkilöitä kommentoidaan alatyylisesti ja väkivallalla uhaten. Useimpien MV-lehden julkaisemien juttujen loppuun on merkitty lähteet, mutta lähteistettyjen kohtien erotteleminen alkuperäisen uutisen tulkinnasta ja tarkistetusta faktasta on vaikeaa.


title: MV-media

text: Tutkimusyhtiö MIR Link Oy toteutti verkkokyselynä lukijatutkimuksen MV-lehden toimeksiannosta marraskuussa 2015. Kyselyyn vastasi 11 221 MV-lehden lukijaa. Verkkojulkaisun lukijoiden mielestä MV-lehti on valtamedioita haastava, maahanmuuttokriittinen ja jossain määrin sensaatiohakuinen verkkosivusto.


title: MV-media

text: "Äärioikeisto Suomessa" -kirjan kirjoittajan Mikael Brunilan mukaan uusnatsistinen Suomen vastarintaliike on saanut MV-lehdestä kantaansa tukevan liittolaisen, jolla on laaja levikki. Suomen vastarintaliikkeellä on oma osionsa MV-lehden keskustelualueella, ja se julkaisee Vastarintaliikkeen ”taisteluraportteja” ja tiedotteita. MV-lehteä on myös verrattu sisällöltään juutalaisvastaiseen ja salaliittoihin keskittyvään Magneettimediaan, joka on nykyään Suomen vastarintaliikkeen aktiivien toimittama. Vastaavasti MV-lehden juttuja on julkaistu Magneettimedian paperiversiossa.


title: MV-media

text: Yleisradion selvityksen mukaan Soldiers of Odinin johtajalla Mika Rannalla on yhteyksiä MV-lehteen.


title: MV-media

text: Ylen trollitehdas-artikkelissa MV-lehteä pidettiin yhtenä useista verkossa Venäjän johdon näkemyksiä myötäilevistä suomenkielisistä sivustoista.


title: MV-media

text: STT:n tammikuussa 2017 julkaistun tutkimuksen mukaan MV-lehden suljetussa Facebook-ryhmässä haaveillaan säännöllisesti poliittisesta väkivallasta, kuten Anne Bernerin tappamisesta ja Tarja Halosen väkivaltaisesta kuolemasta. Lisäksi ryhmässä toistuvat toiveet pakolaisten kuolemista. Sittemmin keskusteluryhmä ja Facebook-sivut poistettiin.


title: MV-media

text: MV-lehdestä kriittiseen sävyyn kirjoittaneet toimittajat ovat päätyneet törkykirjoittelun kohteeksi. Kirjoittelu on pyrkinyt vähättelemään kohteidensa uskottavuutta, ja heistä on voitu kirjoittaa tavalla, joka sisältää kunnianloukkauksen tai yksityisyyttä loukkaavan tiedon levittämisen tunnusmerkit.


title: MV-media

text: Lännen Median toimittaja Juha Vainio teki 28. maaliskuuta 2015 MV-lehteä taustoittavan jutun "vihasivusto tienaa yritysten mainoksilla". Juttua tehdessään hän tiedusteli kotimaisilta yrityksiltä, miksi nämä mainostavat ”rasistisella” sivustolla. Jutussa käsiteltiin myös sivuston ylläpitäjän Ilja Janitskinin rikostaustaa. Vainion jutun seurauksena Google poisti mainoksensa MV-lehden verkkosivulta. Jutun julkaisun jälkeen MV-lehden Facebook-sivun ylläpitäjä kutsui Vainiota ”mediamaailman torakaksi ja häpeäksi” ja MV-lehden verkkosivulla julkaistiin juttu ”Juha Vainio, toimittaja joka mustamaalasi MV-Lehden, on paljastunut valehtelijaksi!!”. MV-lehti tarjosi myös vinkkipalkkiota lukijoille, joilla olisi kerrottavanaan arkaluontoisia tietoja Vainiosta tai muista toimittajista. Keväällä 2016 Sanomalehtien liitto antoi Vainion kirjoittamalle uutiselle vuoden 2015 Parhaan jutun -tunnustuksen.


title: MV-media

text: MV-lehti on toiminut saman tyyppisesti muitakin toimittajia kohtaan, jotka ovat lähteneet tiedustelemaan yksittäisiltä mainostajilta miksi nämä käyttävät MV-lehteä markkinointikanavanaan: MV-lehti julkaisi "Savon Sanomien" toimittajan Iida Muhosen nimen ja kasvokuvan hänen kirjoitettuaan Itä-Suomen yliopiston mainoksesta MV-lehden sivuilla. Jussi Korhosen tehdessä juttua "Seura"-lehteen Kärkkäisen ja MV-lehden yhteistyöstä MV-lehti julkaisi Korhosen Juha Kärkkäiselle lähettämät kysymykset sisältäneet sähköpostit yhteystietoineen ja antoi ymmärtää tämän toimivan laittomasti.


title: MV-media

text: Rikosoikeuden professori Kimmo Nuotion mukaan MV-lehden harjoittamassa tiedonkeruussa on kyse ”toimittajien psyykkaamisesta”. Hän pitää tällaista hyökkäystä sananvapautta ja tiedotusvälineitä kohtaan huolestuttavana.


title: MV-media

text: Osa MV-lehden julkaisemasta materiaalista on ollut muualta luvattomasti kopioitua. Asia nousi suurempaan julkisuuteen huhtikuussa 2015, kun Jussi Korhonen kirjoitti "Seura"-lehden verkkosivustolla oman kirjoituksensa luvattomasta kopioinnista.


title: MV-media

text: Elokuussa 2015 Sanoma ja Otavamedia ilmoittivat selvittävänsä, onko MV-lehti syyllistynyt tekijänoikeusrikkomuksiin. Helsingin Sanomien päätoimittajan Päivi Anttikosken mukaan verkkosivustolla oli julkaistu luvatta parikymmentä "Helsingin Sanomien", "Ilta-Sanomien" sekä "Taloussanomien" artikkelia. Otavamedian mukaan MV-lehti oli julkaissut luvatta Otavamedian omistaman "Suomen Kuvalehden" yhden kokonaisen artikkelin.


title: MV-media

text: Syyskuussa 2015 MV-lehti käytti muokattua eroakirkosta.fi-sivuston mainosbanneria, johon MV-lehti oli lisännyt luvattomasti tekstin: ”Kirkko tukee islamisaatiota Sinun rahoillasi!”. Asian noustua julkisuuteen MV-lehti pahoitteli tapahtunutta, ja Janitskin kertoi luulleensa, että mainosbanneria saa käyttää vapaasti.


title: MV-media

text: 20. toukokuuta 2017 MV-lehti julkaisi Iltalehdeltä osin kopioidun julkaisunsa yhteydessä väärän ihmisen kuvan. Julkaisu käsitteli Iltalehden uutisoimaa raiskaustapausta. Seuraavana päivänä kuvassa esiintynyt mies teki MV-lehdestä rikosilmoituksen, ja tapausta tutkitaan kunnianloukkauksena. MV-lehti poisti väärän kuvan julkaisustaan myöhemmin samana päivänä.


title: MV-media

text: Tampereen yliopiston tutkimuksen mukaan lukijat tiedostavat MV-lehden ja vastaavien asenteellisuuden ja suhtautuvat niihin kriittisesti. He haluavat lukea sitä vastapainoksi valtamedialle, joka heidän mielestään on puolueellinen toiseen suuntaan.


title: MV-media

text: MV-lehden kaltaiset vastamediajulkaisut ovat Suomessa uusi ilmiö, ja ne herättävät siksi huomiota. Tampereen yliopiston tutkijan Heikki Heikkilän mukaan Suomessa on vastamedialle otollista ilmapiiriä paljon enemmän kuin on ajateltu. Entinen perussuomalaisten kansanedustaja ja paikallislehti Valkealan Sanomien päätoimittaja Reijo Tossavainen perustelee MV-lehden suosiota sillä, että yhä useammat suomalaiset kokevat median toiminnan yksipuoliseksi erityisesti maahanmuuttoon liittyvässä uutisoinnissa. KHT-tilintarkastaja Pauli Vahtera mainitsee MV-lehden saavutukseksi sen, että valtamedia on joutunut tarkentamaan uutisointiaan, eikä se enää voi jättää kokonaan kertomatta negatiivisista asioista. Jihadismin tutkija Atte Kaleva on kritisoinut Yleisradion aiempaa tapaa jättää kertomatta, että rikoksen tekijä ei ole kantasuomalainen. Kalevan mukaan tämä kääntyy itseään vastaan, kun osa yleisöstä vaihtaa tiedotusvälineensä MV-lehteen, jos se ei koe saavansa kaikkea informaatiota.


title: MV-media

text: MV-lehti sai suurempaa huomiota vuoden 2015 maaliskuussa, kun se julkaisi juttuja Tapanilassa tapahtuneesta joukkoraiskauksesta. "Image"-lehden Ville Kormilaisen mukaan osa aiheeseen liittyvistä jutuista oli keksittyjä. Maaliskuun ensimmäisellä viikolla 2015 sivuston kävijämäärä oli Oindex-mittauksen mukaan 817 000 kävijää. Kalevan mukaan määrä oli enemmän kuin yhdelläkään maakunnallisen lehden verkkosivustolla. Mikäli sivusto olisi mukana TNS Metrix -listauksessa, olisi se ollut Suomen seitsemänneksi luetuin sivusto. Ilja Janitskin on kertonut, ettei ollut varautunut suosioon. Hänellä ei ollut toimittajan taustaa, minkä vuoksi artikkeleihin päätyi kirjoitusvirheitä.


title: MV-media

text: Syyskuussa 2015 MV-lehti kirjoitti turvapaikanhakijasta, jonka huhuttiin valehdelleen ikänsä MTV3:n uutislähetyksessä Oulun vastaanottokeskuksesta. Mies keskusteli lähetyksessä pääministeri Juha Sipilän kanssa ja kertoi tälle olevansa alaikäinen. Miehen kertomus kyseenalaistettiin sosiaalisen median tileistä otettujen kuvakaappausten avulla. Historioitsija ja yhteiskuntatieteilijä Arto Luukkanen piti blogikirjoituksessaan MV-lehden uutisointia aiheesta ”isona journalistisena tekona”. Jutun julkaisuviikolla sivusto sai 535 000 kävijää.


title: MV-media

text: Lokakuussa 2015 MV-lehti oli Brandsome-palvelun Facebookin seuratuimmat verkkomediat -kategoriassa sijalla 12. Kategoriassa eivät ole mukana esimerkiksi iltapäivälehdet kokonaisluvuillaan.


title: MV-media

text: Helmikuussa 2016 julkistettiin TNS Gallupin tekemä kysely, jonka tulosten mukaan vain yksi prosentti 7.–9.-luokkalaisista pitää MV-lehden ja Magneettimedian kaltaisia sivustoja luotettavina.


title: MV-media

text: Turun yliopisto julkaisi joulukuussa 2016 tutkimuksen, jossa selvitettiin puolueiden jäsenten luottamusta medioihin. MV-lehteen luottivat selvästi eniten perussuomalaiset, joista hieman vajaa kolmannes piti sivustoa luotettavana. Keskustan ja kokoomuksen jäsenistä MV-lehden koki luotettavaksi noin viisi prosenttia, kun taas vasemmistoliiton ja vihreiden kohdalla luku oli alle prosentti. Tutkimuksen tekijät uskoivat, että sivustoon luottaa erityisesti perussuomalaisten maahanmuuttokriittinen siipi, joille MV-lehti tarjoaa heidän maailmankuvaansa vahvistavaa uutissisältöä sekä keskustelufoorumin, jollaisia ei ole saatavilla valtamediasta.


title: MV-media

text: "Journalisti"-lehden Paula Sallisen mukaan MV-lehteä pidetään yleisesti vihasivustona. Sivuston ei katsota edustavan perinteistä journalismia, eikä se toimi journalistin ohjeiden mukaisesti. Sitä on arvosteltu tarkastamattomien tai jopa keksittyjen uutisten levittämisestä ilman lähdekritiikkiä sekä ihmisten yksityisyyden loukkaamisesta. Tampereen yliopiston rauhan- ja konfliktintutkimuskeskuksen tutkija Samu Pehkonen mainitsee MV-lehden yhtenä esimerkkinä vihapuheesta.


title: MV-media

text: "Helsingin Sanomien" Hanna Mahlamäen mukaan MV-lehti näyttää uutissivustolta, mutta ”journalismista siinä ei ole kyse”; ”MV lietsoo ennakkoluuloja, herättelee huhuja ja on paljastavinaan ihmeellisiä asioita maailmasta”. MV-lehdellä on vastaavia kansainvälisiä esikuvia, jotka hakevat mainostuloja keksityillä ja sensaatiohakuisilla jutuilla. Tällaisia sivustoja yhdistää Mahlamäen mukaan ajatus siitä, että kaikki mahdollinen tieto on kenen tahansa kyseenalaistettavissa ja kumottavissa.


title: MV-media

text: "City"-lehden Panu Janssonin mukaan MV-lehden uutisointityyli lisää kansan vihaa ja pelkoa. Hän kyseenalaistaa hyödyn, jonka seksuaalirikollisen kuvan näkemisestä saa.


title: MV-media

text: "Long Playn" toimittajan Hanna Nikkasen mukaan ”MV-lehden kaltaiset verkkojulkaisut tahkoavat nyt mainosvoittoja ja voimistavat poliittista äärilaitaa levittämällä oman lukijakuntansa mielestä uskottavia ’esimerkkejä totuudesta’”. Hän vertasi MV-lehteä Enkeli-Elisan tapaukseen: Vaikka ”koulukiusatun Elisan” elämä ja kuolema olikin mielikuvituksen tuotetta, tarinaa jakaneet pitivät sitä ”esimerkkinä totuudesta”. Jutun levittämistä oikeutettin sillä, että se kosketti lukijoita tai herätti keskustelua.


title: MV-media

text: 5. tammikuuta 2016 MV-lehti kirjoitti Sosialidemokraattisten Opiskelijoiden (SONK) entisen puheenjohtajan Anette Karlssonin blogikirjoituksesta. Jutun otsikossa väitettiin, että Karlson ”puolustaa laittoman maahantulijan oikeutta raiskaamiseen”. Jutun julkaisemisen jälkeen SONK päätti puuttua tilanteeseen. Opiskelijajärjestö vetosi avoimella kirjeellä MV-lehden ja myös Ilja Janitskinin omistamien Uber Uutisten sivuilla mainostaviin yrityksiin, ja kehotti niitä poistamaan mainoksensa sivustolta. Kokoomusnuoret liittyivät pian boikottiin vedoten mainostajiin, etteivät ne rahoittaisi ilmoituksillaan vihapuheita ja valheita levittäviä julkaisuja, kuten MV-lehteä. Yhdeksän poliittisen nuorisojärjestön 11. tammikuuta allekirjoittamassa kannanotossa vedottiin yrityksiin, että ne lopettaisivat valheellisia uutisia julkaisevien sivustojen tukemisen mainosrahoilla, mikäli ne eivät tue sivuston kantaa. Kampanjan tarkoituksena on Demokraatin mukaan kertoa mainostajille, että he rahoittavat ”vihapuhetta, rasismia ja valheellista tietoa levittävää mediaa”.


title: MV-media

text: 26. tammikuuta 2016 poliittiset opiskelija- ja nuorisojärjestöt toimittivat valtakunnansyyttäjänvirastolle tutkintapyynnön MV-lehdestä. Järjestöt pyysivät virastoa kokoamaan yksittäiset rikosilmoitukset yhteen. Perusteina olivat sananvapauden väärinkäyttö, yhteiskuntarauhan rikkominen ja häirinnän ja loukkausten jatkumisen laajamittaisuus sekä pitkäkestoisuus. Lisäksi tutkintapyynnössä todettiin, että MV-lehti on pyrkinyt turvaamaan toimintansa toimimalla ulkomailta käsin. Vetoomuksen allekirjoittajina olivat Kristillisdemokraattiset Nuoret, Keskustan opiskelijaliitto, Kokoomuksen opiskelijaliitto Tuhatkunta, Svensk Ungdom (Rkp-nuoret), Sosialidemokraattiset nuoret, Sosialidemokraattiset opiskelijat, Vasemmistonuoret, Vasemmisto-opiskelijat ja Vihreiden nuorten ja opiskelijoiden liitto (ViNO).


title: Yates

text: Yates on muun muassa seuraavien henkilöiden sukunimi:


title: Kings of Time

text: Kings of Time on vuonna 2004 ilmestynyt Magyar Possen toinen studioalbumi. Levy oli huikea arvostelumenestys, joka sai täydet pisteet muun muassa Rumban, Soundin ja Suen kriitikoilta. Sitä on kutsuttu jopa yhdeksi hienoimmista Suomessa koskaan julkaistuista albumeista. Suomen viralliselle listalle "Kings of Time" nousi kolmen viikon ajaksi ja oli korkeimmillaan sijalla 19 maaliskuussa 2004. Vuoden 2005 Femmagaalassa levy palkittiin vuoden albumina.


title: Kings of Time

text: "Kings of Time" koostuu seitsemästä nimettömästä sävellyksestä, jotka muodostavat yhden kokonaisuuden. Yhtyeen kitaristin Harri Sippolan mukaan kappaleiden nimettömyys johtuu pelkästään siitä, ettei niille keksitty tarpeeksi hyviä nimiä. Vierailevien muusikkojen joukossa on muun muassa amerikkalais-suomalainen kokeellisen musiikin artisti Vuk, joka ääntä kuullaan kolmella kappaleella.


title: Kings of Time

text: Albumin kansitaiteen on suunnitellut Herra Ylppö. Tavallisen kansivihkosen sijaan levyn mukana tuli neljä kaksipuolista korttia, joiden kahdeksan kuvaa ovat tyyliltaan saaneet vaikutteita Neuvostoliiton 1920- ja 1930-lukujen avantgardesta.


title: Puolalais-suomalainen kauppakamari

text: Puolalais-suomalainen kauppakamari perustettiin, koska Puolan ja Suomen välinen taloudellinen yhteistyö kasvaa merkittävää vauhtia ja koska pk-yritysten rooli tässä kasvussa on yhä tärkeämpi.


title: Puolalais-suomalainen kauppakamari

text: Puolalais-suomalaisen kauppakamarin perustamiskokous pidettiin Puolan keskuskauppakamarin tiloissa Varsovassa. 16. syyskuuta 2013. Kokouksen osanottajat edustivat yli 30 suomalaista ja puolalaista yritystä, jotka ovat kiinnostuneita kasvattamaan maiden välistä taloudellista yhteistyötä sekä kehittämään yhteysverkostoa suomalaisten ja puolalaisten yritysten kesken.


title: Puolalais-suomalainen kauppakamari

text:
Kauppakamarin virallinen rekisteröinti Puolassa tapahtui vuonna 2014. Kauppakamarin hallituksen puheenjohtajana on toiminut perustamisestä lähtien Tomasz Orlowicz. Kauppakamarin osoite on ul. Trębacka 4,
00-074 Warszawa, Puola.


title: Puolalais-suomalainen kauppakamari

text: Kauppakamarin ensisijainen tavoite on edistää talouskasvua vaalimalla näissä maissa toimivien yritysten yhteistyötä. Kamari keskittyy palvelemaan erityisesti pk-yrityksiä.


title: HMS Carlsund

text: HMS Carlsund oli Ruotsin laivaston vuonna 1860 vesillelaskettu 2. luokan tykkivene.


title: HMS Carlsund

text: Alus tilattiin Motalan telakalta. Alus laskettiin vesille vuonna 1860 ja se otettiin palveluksen vielä samana vuonna 23. heinäkuuta.


title: HMS Carlsund

text: Alus valmistettiin teräksestä ja se oli varustettu kahdella mastolla, joihin kyettiin nostamaan kaikkiaan 270 m² purjeet.


title: HMS Carlsund

text: Vuosina 1866-1867 aluksen tykit korvattiin yhdellä 96 millimetrin kanuunalla ja samalla miehistöntarve laski 31 mieheen. Se poistettiin palveluksesta 4. maaliskuuta 1881, jonka jälkeen se muutettiin hiiliproomuksi.


title: HMS Stockholm (1856)

text: HMS Stockholm oli Ruotsin laivaston höyrykonein varustettu linjalaiva.


title: HMS Stockholm (1856)

text: Alus laskettiin vesille 29. marraskuuta 1856 Karlskronan telakalta ja se otettiin palveluksen 20. toukokuuta 1857.


title: HMS Stockholm (1856)

text: Alus siirrettiin 1876 koululaivaksi ja edelleen vuonna 1882 vartiolaivaksi, missä tehtävässä se oli myös vuodesta 1892 alkaen majoitusaluksena. Alus poistettiin palveluksesta 30. heinäkuuta 1921 ja se romutettiin.


title: Vieraat huoneet

text: Vieraat huoneet on Närhen levy vuodelta 1979.


title: Jaakko Aatolainen

text: Jaakko Juhani Aatolainen (s. 3. maaliskuuta 1936 Muolaa) on suomalainen upseeri.


title: Jaakko Aatolainen

text: Aatolaisen vanhemmat olivat rovasti Immo Immanuel Aatolainen ja Tyyne Koukku. Hän avioitui 1959 Maire Lukinin kanssa. Aatolainen valmistui upseeriksi Kadettikoulusta vuonna 1958 ja suoritti Sotakorkeakoulun yleisesikuntaupseerikurssin 1967–69. Hän palveli nuorempana upseerina eri tehtävissä muun muassa Panssariprikaatissa ja Pohjois-Karjalan Jääkäripataljoonassa. Pitkäaikaiseksi palveluspaikaksi hänelle muodostui Sotakorkeakoulu, jossa hän toimi ensin taktiikan opettajana ja sittemmin maasotalinjan johtajana 1971–77 ja apulaisjohtajana sekä yleisesikuntaupseerikurssin johtajana 1983–88. Aatolainen oli Pääesikunnan operatiivisen osaston päällikkö 1988–89 ja Etelä-Suomen sotilasläänin esikuntapäällikkö 1991–92. Hämeen sotilasläänin komentajaksi hänet nimitettiin 1993. Reserviin Aatolainen siirtyi vuonna 1996. Kenraalimajuriksi hänet ylennettiin 1993. Aatolainen on julkaissut sotahistoriallisen teoksen "Hitler, Stalin ja Stalingrad – Tahtojen taistelu" (2012).


title: Sámi eatnan duoddariid

text: Sámi eatnan duoddariid on saamelaisen Nils-Aslak Valkeapään albumi vuodelta 1978.


title: Sámi eatnan duoddariid

text: Kaikki kappaleet säv. Aillohaś.


title: S. A. von Rottemburg

text: S. A. von Rottemburg oli saksalainen 1700-luvulla elänyt hyönteistieteilijä ja vapaaherra, josta on säilynyt jälkipolville hyvin vähän tietoa. Hän eli 1770-luvulla Klemzigin kylässä lähellä Züllichaun kaupunkia. Nykyään nämä paikkakunnat sijaitsevat Puolassa, Lubuszin voivodikunnassa ja ne tunnetaan Klępskinä ja Sulechówna. Rottemburgin merkittävin työ oli Johann Siegfried Hufnagelin perhoskokoelmien tutkimus. Hän julkaisi kokoelmista artikkelit vuosina 1775 ja 1776. Perhoskokoelma on nyttemmin kadonnut.


title: HMS Carl XIV Johan

text: HMS Carl XIV Johan oli Ruotsin laivaston höyrykonein varustettu linjalaiva.


title: HMS Carl XIV Johan

text: Alus tilattiin Karlskronan telakalta. Sen köli laskettiin 8. marraskuuta 1817. Alus makasi telakalla seitsemän vuotta ennen kuin se laskettiin vesille 10. marraskuuta 1824. Se otettiin palveluksen 1835. Valmistuessa alus oli varustettu purjein ja sen aseistuksena oli 84 kanuunaa. Kaljuunakuvan oli valmistanut Emanuel Törnström.


title: HMS Carl XIV Johan

text: Aluksen tykkien määrä vähennettiin 72:een vuonna 1848. Alukselle asennettiin 1852 höyrykone. Alus poistettiin palveluksesta 1867.


title: Blind Faith (albumi)

text: Blind Faith on englantilaisen blues rock -yhtye Blind Faithin ainoaksi jäänyt studioalbumi. Se julkaistiin vuonna 1969 levymerkillä Polydor Records.


title: Blind Faith (albumi)

text: Albumin kannen paljasrintainen teinityttö ja ”fallisena” nähty lentokoneen pienoismalli aiheuttivat kohua etenkin Yhdysvalloissa.


title: HMS von Sydow

text: HMS von Sydow oli Ruotsin laivaston vuonna 1850 vesillelaskettu 2. luokan tykkivene. Sen runko oli valmistettu puusta ja sitä piti alun perin käyttää tykkiveneiden hinaamiseen. Aluksesta kuitenkin tuli esikuva myöhemmin valmistetuille 2. luokan tykkiveneille.


title: HMS von Sydow

text: Alus tilattiin Tukholman laivastontelakalta. Alus laskettiin vesille vuonna 1850 ja se otettiin palveluksen vielä samana vuonna.


title: HMS von Sydow

text: Alus muutettiin ambulanssiksi vuonna 1869 ja se poistettiin palveluksesta 21. heinäkuuta 1882.


title: Eugen Johann Christoph Esper

text: Eugen Johann Christoph Esper (2. kesäkuuta 1742 Wunsiedel – 27. heinäkuuta 1810 Erlangen) oli saksalainen luonnontieteilijä.


title: Eugen Johann Christoph Esper

text: Eugen Esperin vanhemmat olivat pappi Friedrich Lorenz Esper ja Maria Ursula Krebs. Hänellä oli yksi vanhempi veli, Johann Friedrich Esper (1732–1781), joka oli myös luonnontieteilijä. Esper oli naimisissa Johanna Widerin kanssa (k. 1792).


title: Eugen Johann Christoph Esper

text: Esper aloitti teologian opiskelut Erlangenin yliopistossa vuonna 1760. Opiskelujensa aikana hän kuitenkin kiinnostui yhä enemmän luonnontieteistä. Vuonna 1781 Esper valmistui tohtoriksi ja vuonna 1799 hänet nimitettiin yliopiston luonnontieteen apulaisprofressoriksi. Esper julkaisi useita teoksia muun muassa Euroopan perhosista, Erlagenin alueen geologiasta sekä mineralogiasta.


title: Seconds of Pleasure

text: Seconds of Pleasure on englantilaisen rockyhtye Rockpilen ainoa studioalbumi. Se julkaistiin vuonna 1980.


title: Seconds of Pleasure

text: Kaikki kappaleet säv. Nick Love ja Rockpile jolle toisin mainita.


title: Getting Things Done

text: Getting Things Done (GTD) on yhdysvaltalaisen David Allenin kehittämä henkilökohtaisen ja organisaation tuottavuuden ja tietotyön toiminnanohjausmenetelmä. Allen julkaisi myös samannimisen kirjan vuonna 2001. Kirjasta ilmestyi päivitetty painos 2015.


title: Getting Things Done

text: Menetelmän tavoite on vapauttaa ajatuskapasiteetti luovaan ja tuottavaan käyttöön. Tämä saavutetaan, kun kaikki sitoumukset, mielessä pyörivät asiat ja niiden tavoitellut lopputulokset kirjataan ylös luotettavaan, mahdollisimman yksinkertaiseen järjestelmään.


title: Getting Things Done

text: Allen tiivistää menetelmänsä lauseeseen ""your mind is for having ideas, not holding them"" eli mieli on ideoiden saamista, ei säilyttämistä varten. Kun mieltä ei enää käytetä varastotilana, saavutetaan ""mind like water"" - mieli kuin vesi (vrt. flow). Vertauskuvan mukaan vesi on jatkuvasti valmis vastaamaan ulkoatuleviin ärsykkeisiin täsmälleen oikealla tavalla. Kun veteen heittää kiven, vesi ei "jännitä", vaan reagoi kiveen vain suhteessa kiven painoon, tulokulmaan jne.


title: Getting Things Done

text: Allen rinnastaa henkisen suorituskyvyn ja ihmisen lyhytkestoisen muistin tietokoneen RAM-muistiin (työmuistiin). Työteho ja luovuus ovat suoraan riippuvaisia muistin kuormituksen määrästä.


title: Getting Things Done

text: Allen pohjaa ajatuksensa mm. George A. Millerin tutkimukseen The Magical Number Seven, Plus or Minus Two vuodelta 1956. Työmuisti voi kerrallaan hallita seitsemän asiaa tai ajatusta, satunnaisesti plus-miinus kaksi asiaa. Kun hallittavia ajatuksia on enemmän, osa tipahtaa pois työmuistista. Vastaavasti ajatuskapasiteetti toimii sitä heikommin, mitä suurempi osa työmuistista on varattu lyhytkestoisille muistitoiminnoille.


title: Getting Things Done

text: Allen toteaa, ettei ole luonut GTD:a yksin. Hän kertoo koonneensa menetelmän toimiviksi havaitsemistaan malleista toimiessaan yrityskonsulttina ja -kehittäjänä 1980 ja -90-luvuilla. Allen nimeää mm. Peter Druckerin (tietotyön ja työn rajojen määrittelyn vaikeus kehittyvässä teollisuudessa) ja Dean Achesonin menetelmän muodostumiseen voimakkaasti vaikuttaneina henkilöinä.


title: Getting Things Done

text: Getting Things Done (GTD) koostuu työtavoista ja käytännöistä. Keskeisiä ovat mm. tietoisesti suoritettavat työnkulun viisi vaihetta;


title: Getting Things Done

text: Muita olennaisia käsitteitä ovat:


title: Getting Things Done

text: 1980- ja -90-luvuilla Suomessakin yleistyneiden ajanhallintajärjestelmien prioriteettiajattelu, jossa suoritettavat projektit priorisoidaan etukäteen ylhäältä alaspäin, hylätään GTD:ssa ja liikkeelle lähdetään käytännön suorittavalta tasolta. Käytettävän järjestelmän rakenne lähtee rakentumaan alhaalta ylöspäin olemassaolevien vastuiden ja tavoitteiden, sekä työnkulun kautta. Näin saavutetaan joustava toimintamalli, jonka reagointi- ja käsittelynopeus vastaavat sisääntulevan informaation nopeutta.


title: Getting Things Done

text: Menetelmä on saanut paljon julkisuutta varsinkin informaatioteknologian ja henkilökohtaisen tuottavuuden yhteydessä. Vaikka menetelmä ei sinänsä sitoudu minkään sähköisen järjestelmän käyttöön (ja kehottaa aloittamaan menetelmän käytön mahdollisimman yksinkertaisesti paperilla), erilaisia menetelmää tukevia ja hyödyntäviä tehtävälistasovelluksia syntyy koko ajan lisää (esim. Wunderlist, Todoist, TickTick, OmniFocus). Tämän lisäksi tarjolla on yleisimpien ajanhallintajärjestelmien (esim. Microsoft Outlook) yhteyteen saatavia GTD -lisäosia, joilla näitä järjestelmiä voidaan käyttää GTD-menetelmää hyödyntäen. Tarjolla on myös menetelmän käyttäjien blogeja, oppaita ja ohjeita GTD:n käytöstä lähes millä tahansa saatavilla olevalla tehtävä- ja projektinhallintajärjestelmällä (esim. Google Keep, Trello, Evernote, Wrike). Myös paperiin perustuville järjestelmille löytyy runsaasti materiaalia (esim. 43 folders, erilaiset muokatut muistikirjat.


title: Getting Things Done

text: Menetelmän käyttöä ja hyötyjä on tutkittu mm. Francis Heylighenin ja Clément Vidalin toimesta (the Free University of Brussels).


title: Leppäkosken mäkikeskus

text: Leppäkosken mäkikeskus on viiden hyppyrimäen muodostama mäkihypyn suorituspaikka Janakkalan Leppäkosken Kukonnokalla.


title: Leppäkosken mäkikeskus

text: Janakkalan ensimmäinen hyppyrimäki oli Turengin hyppyrimäki, joka rakennettiin 1954. Vuonna 1966 Turengin hyppyrimäkeen asennettiin valaistus. Turengin hyppyrimäen mäkiennätys on Matti Koukkulan hyppäämä 42,5 metriä. Mäen viimeinen kilpailu järjestettiin 15. helmikuuta 1977 ja sen jälkeen valaistus siirrettiin Leppäkosken mäkikeskukseen.


title: Leppäkosken mäkikeskus

text: Leppäkosken mäkikeskuksessa on järjestetty mäkihypyn- ja yhdistetyn SM-kilpailut 18.–19. helmikuuta 2012. Leppäkosken hyppyrimäestä on järjestetty pienmäen SM-kilpailut 24. helmikuuta 2002.


title: Leppäkosken mäkikeskus

text: Mäen K-piste sijaitsee 64 metrissä ja HS-piste 67 metrissä. Mäessä ei ole muovitusta.


title: Leppäkosken mäkikeskus

text:
Mäkiennätyksen 68,0 metriä on hypännyt Juha Miettinen.
Mäen K-piste sijaitsee 45 metrissä. Mäessä ei ole muovitusta.


title: Leppäkosken mäkikeskus

text:
Mäkiennätyksen 50,0 metriä on hypännyt Arsi Sjögren.
Mäen K-piste sijaitsee 25 metrissä. Mäessä ei ole muovitusta.


title: Leppäkosken mäkikeskus

text:
Mäkiennätyksen 22,5 metriä on hypännyt Mico Ahonen.
Naisten mäkiennätyksen 19,5 metriä on hypännyt Heini Kaartokallio.
Mäen K-piste sijaitsee 15 metrissä, mäki on luonnonmäki. Mäessä ei ole muovitusta.


title: Leppäkosken mäkikeskus

text: Mäkiennätyksen 14,5 metriä ovat hypänneet Kasperi Valto ja Arttu Pohjola 22.1.2011 Etelä-Suomen alue-cupissa. Naisten mäkiennätyksen 13,5 metriä on hypännyt Inka Kaartokallio 21.3.2013 Janakkalan Janan seuramestaruuskilpailuissa.


title: Leppäkosken mäkikeskus

text: Mäen K-piste sijaitsee 5 metrissä, mäki on luonnonmäki. Mäessä ei ole muovitusta.


title: Leppäkosken mäkikeskus

text: Mäkiennätyksen 4,5 metriä on hypännyt Paavo Kilpeläinen 22.1.2011 Etelä-Suomen alue-cupissa.


title: Forssan teatteri

text: Forssan teatteri on Forssassa toimiva ammattijohtoinen harrastajateatteri. Se on perustettu 1980. Teatterilla on myös pieni näyttämö, jonka toiminta yleisölle alkaa syksyllä 2015. Teatterin yhteydessä toimii Pieni Teatterikoulu.


title: Just for Love

text: Just for Love on Quicksilver Messenger Servicen studioalbumi, joka julkaistiin vuonna 1970 levymerkillä Capitol Records.


title: Just for Love

text: Kaikki kappaleet säv. Jesse Oris Farrow ellei toisin mainita.


title: Nalumasortoq

text: Nalumasortoq on eteläisessä Grönlannissa, Tasermiut-vuonon itäpuolella sijaitseva vuori. Sen 2 045 metriä merenpinnan tason yläpuolelle yltävä huippu on vuonon lähiympäristön korkein. Länsipuolella vuoren lähimmät muut huiput ovat Ketil ja Ulamertorsuaq.


title: Nalumasortoq

text: Vuoren piirteisiin liittyvät suuret ja melko kaltevat kivilaatat ja harjanteet, jotka johtavat kohti päähuippua. Alueelle tyypilliseen tapaan harjanteiden kalliopinnat ovat alttiita kuoriutumaan ja niillä kasvaa jäkälää. Päähuipulta luoteeseen sijaitsevalla harjanteella on suuri kallioseinämä ja kalliopilareita. Niistä on erotettavissa kolme suurta huippua, jotka koostuvat kultaisen kellertävästä graniitista.


title: Karl Gumppenberg

text: Karl Gumppenberg, Gumppenbergin vapaaherra (11. marraskuuta 1833 Wallenburg bei Miesbach – 2. kesäkuuta 1893) oli saksalainen postimestari ja hyönteistieteilijä, joka tutki erityisesti perhosia.


title: Karl Gumppenberg

text: Gumppenberg opiskeli Münchenin yliopistossa lakia ja kameraalitieteitä. Vuonna 1860 hän siirtyi Ansbachin postin palvelukseen. Hän yleni urallaan lopulta Bambergin pääpostimestariksi vuonna 1890, kolme vuotta ennen kuolemaansa.


title: Karl Gumppenberg

text: Gumppenberg oli erittäin kiinnostunut hyönteistieteestä ja erityisesti perhosista. Hänen tunnetuin teoksensa aiheesta on mittariperhosia käsittelevä kahdeksanosainen teos "Systema Geometrarum Zonae temporatioris" (Nova Acta of Leop. - Carol. Akademie der Naturforscher), joka julkaistiin vuosina 1887-96, osin postuumisti.


title: Hans-Renner-Schanzenanlage

text: Hans-Renner-Schanzenanlage on kolmen hyppyrimäen muodostama mäkihypyn suorituspaikka Zella-Mehlissa Saksassa. Oberhofin suurmäen nimi on myös Hans-Renner-Schanze.


title: Hans-Renner-Schanzenanlage

text: Regenbergschanze rakennettiin vuonna 1954. Se oli kautta aikain toinen muovitettu mäki noin kahdeksan kilometrin päässä sijaitsevan Wadebergschanzen jälkeen. Mäessä hypättiin 31.10.1954 huippusalaiset ja kautta aikain ensimmäiset mäkihyppysuoritukset muovitukselle, ennen kuin muovitettu Wadebergschanze esiteltiin yleisölle. Muovituksen keksi itäsaksalainen Hans Renner, jonka mukaan Regenbergschanze nimettiin myöhemmin. Kahden muun mäen valmistuttua mäkistadion nimettiin Hans-Renner-Schanzenanlageksi.


title: Porolepiformes

text: Porolepiformes oli esihistoriallisten kalojen lahko, joka kuului varsieväisten luokkaan. Sitä esiintyi devonikaudella. Sen oletetaan olleen osa kehityslinjaa, joka johti varsieväisistä kaloista tetrapodeihin. Lahkoon kuuluvat olivat kookkaita petokaloja. Niillä oli leveä, lyhyt ja tylppä pää. Suomujen välissä oli huokosia. Lahkon alkeellisimmilla lajeilla suomut olivat kulmikkaita, kun taas kehittyneemmillä lajeilla ne olivat pyöreämpiä. Porolepiformesiin kuuluvia kaloja esiintyi suolattomissa ja murtovesissä. Lahkoon kuuluva heimo Porolepidae oli varhaisin tunnettu, ja siihen kuului suku "Porolepis". Myöhemmältä ajalta tunnetaan heimo Holoptychiidae, johon kuuluvia sukuja olivat "Nasogaluakus", "Glyptolepis", "Holoptychius" ja "Dufficththys".


title: Invertaasi

text: Invertaasi eli β-fruktofuranosidaasi on monissa kasveissa, sienissä ja bakteereissa esiintyvä entsyymi, joka katalysoi sakkaroosin hydrolyysiä glukoosiksi ja fruktoosiksi. Invertaasia käytetään paljon elintarviketeollisuudessa inverttisokerisiirapin valmistamiseen. Entsyymin EC-numero on EC 3.2.1.26.


title: Invertaasi

text: Invertaasi on molekyylimassaltaan noin 50–170 kDa. Entsyymiä esintyy bakteerisoluissa sekä kasvien ja sienien kaikissa osissa, erityisesti kasvavissa ja erikoistuvissa soluissa. Entsyymi toimii parhaiten happaimssa olosuhteissa ja optimaalinen pH-arvo on 4,5. Sakkaroosi sitoutuu invertaasin N-terminaaliin, jossa sijaitsevat katalyyttisesti aktiiviset aminohapot. Tärkeitä katalyyttisesti aktiivisia aminohappoja ovat aspartaatti-ionimuodossa oleva asparagiinihappo ja glutamiinihappo. Aspartaatti-ioni reagoi nukleofiilina fruktoosirenkaan C2-asemaan ja glutamiinihappo luovuttaa protonin fruktoosin ja glukoosin välisen glykosidisen sidoksen happiatomille. Tämän jälkeen näiden kahden sokerin välinen sidos katkeaa ja glukoosimolekyyli irtoaa entsyymistä. Fruktoosi on sitoutuneena kovalenttisesti invertaasin asparagiinihappoon ja vesi hajottaa tämän sidoksen, jolloin myös fruktoosi vapautuu entsyymistä.Invertaasi kykenee hydrolysoimaan myös eräitä muita sakkarideja esimerkiksi raffinoosista muodostuu fruktoosia ja melibioosia.


title: Invertaasi

text: Invertaasin tuottoa eliöissä säätelee lähinnä polysakkaridien sekä glukoosin ja fruktoosin määrä soluissa. Kasveissa esiintyy erityisiä invertaasin toimintaa estäviä inhibiittoriproteiineja, jotka sitoutuvat invertaasiin estäen sen toiminnan erityisesti, kun sakkaroosikonsentraatio on matala ja pH on alhainen. Suuri sakkaroosiiptoisuus ja korkeampi pH vapauttaa inhibiittoriproteiinin invertaasista.


title: Invertaasi

text: Parhaita invertaasin tuottajia ovat hiivat ja homeet ja teollisesti entsyymin tuotantoon käytetään joko leivinhiivaa tai "Saccharomyces uvarum"-hiivaa. Hiivaa kasvatetaan bioreaktorissa. Eliöt eivät eritä entsyymiä ulos solusta vaan invertaasi vapautuu liuokseen solujen autolyysin seurauksena. Tämän jälkeen liuos suodatetaan solujäänteistä ja invertaasi saostetaan etanolin, isopropanolin, asetonin tai natriumsulfaattiliuoksen avulla. Tämän jälkeen entsyymi puhdistetaan vielä suodattamalla aktiivihiilen läpi ja myydään joko kuivina rakeina tai vesiliuoksena.


title: Invertaasi

text: Invertaasia käytetään makeiden fruktoosia ja glukoosia sisältävien inverttisokerisiirappien valmistamiseen. Lisäksi sitä käytetään pehmeäsisuksisten makeisten valmistuksessa, koska he hydrolysoi sakkaroosia ja estää täten sakkaroosin kiteytymisen valmistuksen ja varastoinnin aikana. Lisäksi yhdistettä käytetään melassisiirapeiden valmistuksessa niin ikään estämään sakkaroosin saostumista. Invertaasin E-koodi on E 1103.


title: Random Avenger

text: Random Avenger on vuonna 2006 ilmestynyt Magyar Possen kolmas ja myös viimeiseksi jäänyt studioalbumi. Se oli edeltäjiensä tapaan arvostelumenestys, saaden täydet pisteet muun muassa Pop-lehdeltä ja Helsingin Sanomilta. Musiikillisesti se eroaa yhtyeen kahdesta aikaisemmasta levystä monimutkaisemman ja vaihtelevamman rytmityksen ansiosta, lisäksi "Random Avengerilla" kuullaan huomattavasti enemmän laulua. Albumi nousi Suomen viralliselle listalle kahden viikon ajaksi ja oli korkeimmillaan sijalla 27.


title: Random Avenger

text: Levyn parhaana kappaleena pidetään sen avausraitaa "Whirlpool of Terror and Tension", jonka verkkomedia Nuorgam vuonna 2012 valitsi 2000-luvun parhaiden kotimaisten kappaleiden listallaan sijalle 49. Lauri Warsta ja Jouni Karttunen ohjasivat siitä musiikkivideon, joka palkittiin Kultaisella Muuvilla sekä Oulun musiikkivideofestivaalien Kultapumpelilla ja yleisöäänestyksen pääpalkinnolla.


title: Tidal

text: Tidal on musiikkipalvelu, jossa käyttäjät voivat kuunnella musiikkia suoratoistona Internetistä. Palvelun on kehittänyt Jay Z:n vuonna 2014 ostama yritys Aspiro. Jay-Z on neuvotellut useiden artistien kanssa jakelusopimukset, joiden ansiosta Tidal tarjoaa muun muassa Madonnan, Kanye Westin ja Beyoncen uutta musiikkia yksinoikeudella. Vasta kahden kuukauden jälkeen kun Tidalin yksinoikeus artistien uuteen musiikkiin on rauennut, voivat artistit tarjota kappaleitaan myös Spotifyssa, Deezerissä ja Rdiossa. Musiikkinsa Spotifystä poistaneen Taylor Swiftin musiikki tulee myös Tidaliin.


title: Tidal

text: 19,99 dollarin tilauksen kautta tehdyistä toistoista Tidal maksaa artisteille tuplasti enemmän kuin alan yleinen käytäntö on. Tuon lisäksi palvelu tarjoaa myös CD-tasoisen äänenlaadun suurimpaan osaan musiikista(FLAC/ALAC 44.1kHz / 16 bit – 1411 kbps). Edullisemman 9,99 dollarin tilauksen kautta tehdyistä toistoista Tidal tilittää artisteille saman verran kuin muutkin samanhintaista tilausta tarjoavat palvelut,sekä tarjoaa Spotify Premiumia vastaavan äänenlaadun,eli 320 kpbs. Tidalista ei ole lainkaan saatavilla ilmaista versiosta.


title: Air Canadan lento 624

text: Air Canadan lento 624 oli reittilento Torontosta Halifaxiin. Saapuessaan Halifaxiin 29. maaliskuuta 2015 reittiä operoinut Airbus A320-211 laskeutui huonoissa näkyvyysolosuhteissa ennen kiitotien alkua, mikä johti lentokoneen vaurioitumiseen. Onnettomuudessa loukkaantui 23 ihmistä.


title: Air Canadan lento 624

text: Air Canadan lennolla 624 Torontosta Halifaxiin oli 133 matkustajaa ja viisi miehistön jäsentä. Ollessaan laskeutumassa heikoissa näkyvyysolosuhteissa ja lumisateessa Halifaxiin noin kello 0.30 paikallista aikaa (3.30 UTC) lentokone osui maahan sorakentällä 335 metriä ennen kiitotie 5:n alkua. Laskeutuessaan kone osui sähkölinjaan ja ennen kiitotien alkua sijaitseviin antenneihin, minkä seurauksena laskutelineet irtosivat lentokoneesta. Lentokone liukui sitten kiitotien tasolle ja pysähtyi noin 335 metriä kiitotien alkamiskohdasta.


title: Air Canadan lento 624

text: Lentokone kärsi onnettomuudessa mittavia vaurioita. Kaikki kolme laskutelinettä irtosivat, samoin toinen moottoreista. 25 ihmistä, mukaan lukien molemmat lentäjät, vietiin sairaalaan tarkistettaviksi. Kenenkään vammat eivät olleet hengenvaarallisia.


title: Air Canadan lento 624

text: Sähkölinjaan osumisen vuoksi lentokentän alueelta katkesivat sähköt. Sähköt saatiin palautettua noin 90 minuuttia onnettomuuden jälkeen.


title: Air Canadan lento 624

text: Onnettomuuskone oli tyyppiä Airbus A320-211, sarjanumero 233. Ensilentonsa se teki 10. heinäkuuta 1991. Koneen omisti GE Capital Aviation Services, joka liisasi sen Air Canadalle. Kone merkittiin menetetyksi onnettomuuden seurauksena.


title: Barend Lempke

text: Barend Jan Lempke (26. joulukuuta 1901 Amsterdam – 11. marraskuuta 1993 Amsterdam) oli alankomaalainen perhostutkija.


title: Barend Lempke

text: Lempke toimi opettajana Amsterdamilaisissa peruskouluissa vuosina 1922-1927, jonka jälkeen hän opetti toisen asteen kouluissa aina vuonna 1967 tapahtuneeseen eläköitymiseensä asti. Vain hänen lähimmät ystävänsä käyttivät hänestä Barend-nimeä, työtoverit ja muut hänet tunteneet ihmiset käyttivät lempinimeä BJ. Barend Lempke kuoli 91-vuotiaana vuonna 1993.


title: Barend Lempke

text: Nuorempana Lempke oli kiinnostunut kasveista, mutta melko varhaisessa vaiheessa hänen kiinnostuksensa siirtyi perhosiin. Vuonna 1930 hän aloitti Amsterdamin eläintieteellisessä museossa perhoskokoelmien inventointityön, jonka myötä hän kiinnostui myös suurperhosten levinneisyydestä Alankomaissa. Levinneistututkimuksistaan hän julkaisi "Catalogus der Nederlandse Macrolepidoptera" -teossarjaa, jonka ensimmäinen osa ilmestyi vuonna 1936. Sarja kattoi lopulta 11 osaa ja 16 liitettä, joista viimeinen ilmestyi vuonna 1970.


title: Barend Lempke

text: Brittiläisten hyönteistutkijoiden innoittamana Lempke aloitti vuonna 1941 perhosten vaelluskartoituksen. Toisesta maailmansodasta huolimatta kartoitusta jatkettiin vuosittain ympäri Alankomaita. Vaelluskartoitusprojekti jatkuu edelleen, vastuu siitä siirtyi ensin vuonna 1987 Rob de Vosille ja myöhemmin nykyiselle vetäjälle, Werkgroep Vlinderfaunistiek -tutkimusryhmälle. Vuonna 1948 Lempkestä tuli vastaperustetun Entomologische Berichten -aikakauslehden päätoimittaja. Tämän lisäksi Lempke julkaisi useita teoksia, viimeisimpänä kirjan Friisinmaan perhosista vuonna 1985. Yhteensä hän oli kirjoittanut 1980-luvun puoliväliin mennessä yli 300 tieteellistä artikkelia, joista useimmat on julkaistu hänen toimittamassaan Entomologische Berichten -julkaisussa.


title: Infiniti QX60

text: Infiniti QX60 on Nissanin omistaman Infinitin vuodesta 2012 lähtien valmistama ylellinen crossover-tyyppinen automalli. Istuinpaikkoja autossa on seitsemän. Alun perin auton nimi oli Infiniti JX35, mutta vuonna 2013 auto nimettiin QX60-nimiseksi.


title: Jääpallon Suomen Cup 2014–2015

text: Jääpallon Suomen Cup-mestaruus 2014–2015 ratkaistiin kahdeksan joukkueen voimin. Alkuottelut pelattiin kahdessa lohkossa, joista kummastakin kaksi parasta selvisi välieriin. Loppuotteluun selvisivät Lappeenrannan Veiterä ja Mikkelin Kampparit.


title: Jääpallon Suomen Cup 2014–2015

text:
Pelattiin Porvoossa ja Jyväskylässä 10. joulukuuta 2014.
Oulunkylän tekojäällä 11. tammikuuta 2015.


title: John McGregor

text: John McGregor (s. 1975 Hull) on suomalainen laulaja-lauluntekijä, joka on julkaissut kolme suomenkielistä albumia sekä yhden englanninkielisen Kaspar-yhtyeen kanssa.


title: John McGregor

text: McGregor on syntynyt Englannissa, josta lapsena muutti äitinsä kotimaahan Suomeen. Hän vietti nuoruutensa Porissa, jossa McGregor muun muassa lauloi poikakuorossa sekä soitti paikallisessa ska-yhtyeessä. Myöhemmin hän opiskeli musiikkia Leedsin yliopistossa. Nykyään McGregor asuu Lohjalla.


title: John McGregor

text: McGregorin vuonna 2005 ilmestynyt esikoisalbumi "Joki" oli arvostelumenestys, saaden muun muassa "Soundi"-lehdeltä täydet viisi tähteä. Vuonna 2007 julkaistu "Maa ei oo pimee" valittiin Soundin vuoden albumiksi.


title: Bahamasair

text: Bahamasair on Bahamalla toimiva lentoyhtiö, joka perustettiin vuonna 1970. Sen kotikenttä on Lynden Pindlingin kansainvälinen lentoasema pääkaupunki Nassaun lähellä New Providencen saarella. Pääkonttori on Nassaussa ja yhtiön virallinen nimi on "Bahamasair Holdings Limited".


title: Bahamasair

text: Bahaman valtion omistama lentoyhtiö on tehnyt kautta vuosikymmenten tappiota ja ollut voimakkaan kritiikin ja yksityistämisvaatimusten kohteena.


title: Bahamasair

text: Bahamasairin synty lähti liikkeelle vuoden 1970 öljykriisistä, jolloin British Airways lopetti lentämisen Bahamasaarille. Bahaman hallitus näki mahdollisuuden uuden valtio-omisteisen kansallisen lentoyhtiön perustamiselle sen sijaan, että muunmaalaiset yhtiöt valtaisivat BA:n jälkeensä jättämän markkina-aukon. Yhtiölle asetettiin tavoitteiksi muun muassa toimia kansallisena lentoyhtiönä ja siten maan tunnettuuden ja mielikuvan parantajana ja matkailuliiketoiminnan edistäjänä.


title: Bahamasair

text: Bahamasair ei ollut maan ensimmäinen oma lentoyhtiö. Vuonna 1936 perustettu Bahamas Airways joutui lopettamaan vuonna 1973 öljykriisin takia vuosia jatkuneista pelastusyrityksistä huolimatta. Vuonna 1968 oli perustettu Eurooppaan lentävä Air Bahama, joka myytiin Islannin Loftleiðirille jo seuraavana vuonna.


title: Bahamasair

text: Bahamasairin toiminta pääsi alkuun, kun Flamingo Airlines and Out Island Airways yhdistettiin Bahamasairiksi. Yhtiön maine kärsi huoltotoiminnan heikosta laadusta ja taloudellisesti ajat olivat öljykriisin takia huonot. Liikennöinti pääsi alkuun brittiläisillä BAC 1-11 -suihkukoneilla, ja pian yhtiölle hankittiin uusia Boeing 737 -konetta. Saarten välistä kotimaanliikennettä palveltiin Fairchild F-27 -turbopotkurikoneilla ja lyhyille kiitoteille sopivilla De Havilland Canada DHC-6 Twin Otter -koneilla. Vuonna 1972 aloitettiin ensimmäinen kansainvälinen lentoreitti Nassausta Floridan Tampaan. Pian myös Pan Am -lentoyhtiö vetäytyi Bahamasaarten liikenteestä, minkä ansiosta Bahamasair sai yhä paremman aseman saarivaltion kansainvälisissä lentoyhteyksissä. Bahamasairin kehittämisessä oli mukana irlantilaisen Aer Lingus -lentoyhtiön kansainvälinen konsultointipalvelu.


title: Bahamasair

text: 1980-luvulla Bahamasair laajensi toimintaansa Yhdysvaltojen koillisosien liikenteeseen avaamalla reitit Philadelphiaan, Washington D.C.:n Dullesin lentoasemalle ja New Yorkin Newarkiin. Vuonna 1989 nuo reitit lopetettiin kannattamattomina. Samana vuonna yhtiö sai kaksi Boeing 727-200 -suihkukonetta, mutta yhtiön kannattavuus kärsi poliittisesta ohjauksesta ja koneista oli luovuttava. Vuonna 1991 Bahamasairin suihkukoneet korvattiin De Havilland Canada DHC-8 Dash 8 -turbiinipotkukoneilla. Vuonna 1997 Boeing 737 -suihkukoneet otettiin taas käyttöön lennoilla Fort Lauderdaleen, Miamiin ja Orlandoon sekä tärkeimmällä kotimaareitillä Nassausta Freeportiin.


title: Bahamasair

text: Nykyisin Bahamasairin 11 koneen laivasto koostuu Boeing 737-500- ja Dash 8 -koneista. Yhtiön kansainväliset reitit suuntautuvat vuonna 2015 Nassausta Floridan Miamiin, Fort Lauderdaleen, West Palm Beachiin ja Orlandoon. Lisäksi yhtiö lentää Britannialle kuuluvilta Turks- ja Caicossaarilta Kuuban Havannaan. Maan sisäisten reittien kohteina ovat Grand Bahama, Abaco, Eleuthera, Exuma, Crooked Island, Acklins, Mayaguana, Inagua, San Salvador ja Long Island.


title: PRAESA

text: PRAESA on 1992 perustettu eteläafrikkalainen lukemista edistävä järjestö. Maassa on yksitoista kieltä, ja järjestö on perustanut Nal'ibali-hankkeen, jonka puitteissa on eri puolille maata luotu lastenkirjojen lukupiiriverkostoja. Se julkaisee "The Little Hands Book" -lastenkirjasarjaa, ja se on perustanut lukukerhon, jossa piirissä harrastetaan suullista kerrontaa, lukemista, laulua ja teatteria.


title: PRAESA

text: Järjestö on saanut vuonna 2015 maailman suurimman lastenkirjapalkinnon Astrid Lindgrenin muistopalkinnon.


title: PRAESA

text: Järjestön perustaja on Neville Alexander


Suomen jääkiekkomaajoukkueen kausi 2014–2015 alkoi ottelulla Tšekkiä vastaan Helsingissä.


title: Reptiliomorpha

text: Reptiliomorpha on tetrapodien kladi, johon luetaan vesikalvolliset (matelijat, linnut ja nisäkkäät) ja kaikki matelijamaiset sammakkoeläimet, jotka ovat läheisempää sukua vesikalvollisille kuin nykyisille sammakkoeläimille tai panssarisammakoille (Batrachomorpha).


title: Reptiliomorpha

text: Reptiliomorphalla käytetään silloin tällöin viittaamaan ainoastaan esi-vesikalvollisiin, matelijamaisiin sammakkoeläimiin, joista vesikalvolliset ovat kehittyneet. Myös toista nimeä, "Anthracosauria", pidetään usein Reptiliomorphan synonyyminä, mutta Michael Bentonin luokittelun mukaan siihen luetaan ainoastaan alkeellisimmat reptiliomorfit (Embolomeri, Chroniosuchia ja Gephyrostegidae).


title: Reptiliomorpha

text: Gephyrostegidit, seymouriamorfit ja diadectomorfit olivat maalla eläviä, matelijamaisia sammakkoeläimiä, kun taas embolomerit olivat vedessä eläviä sammakkoeläimiä, joilla oli pitkä vartalo ja lyhyet raajat. Reptiliomorfeilla oli nykyisiä sammakkoeläimiä korkeampi kallo, joka mahdollisti silmien sijoittumisen mateliamaisesti kallon molemmille puolille, eikä päälle kuten nykyisillä sammakkoeläimillä. Ne eivät myöskään ole yhtä riippuvaisia vedestä kuin batrachomorfit ja olivat niitä kehittyneempiä. Jotkut esi-vesikalvolliset (”Anthracosauria”) saattoivat todennäköisesti jo munia maalle. Esi-vesikalvollisilla saattoi kuitenkin olla yhä joitain sammakkoeläinmäisiä piirteitä.


title: Elaine Aron

text: Elaine Aron on yhdysvaltalainen psykologian tohtori ja psykoterapeutti, joka on tutkinut laajasti 1990-luvun alussa löytämäänsä ja nimeämäänsä erityisherkkää persoonallisuustyyppiä. Hän antoi persoonallisuustyypille nimen HSP (Highly Sensitive Person), suomennettuna "erityisherkkä henkilö".


title: QuizTaisto

text: QuizTaisto on ruotsalaisen FEO Media AB:n 3. elokuuta 2012 julkaisema tietovisamobiilipeli. Peli on saatavilla Androidille, iOSille ja Windows Phonelle.


title: QuizTaisto

text: QuizTaisto on tietovisapeli, jossa kaksi pelaajaa pelaa vastakkain. Kilpailu koostuu kuudesta kierroksesta, jossa jokaisessa molemmilla on kolme nelivaihtoehtoista kysymystä. Kysymykset ovat molemmille pelaajille samat, ja niissä on aina yksi oikea vaihtoehto. Kysymyskategorioita on 19, ja ne ovat Viihde & media, TV-sarjat, 2000-luku, Elokuvissa, Talous & politiikka, Pelit & Datailu, Urheilu, Musiikki & hittibiisit, Makujen maailma, Kieli & kirjallisuus, Taide & kulttuuri, Tekniikan ihmeet, Tunne kehosi, Tieteen maailma, Historian havinaa, Maailman ympäri, Myytit & uskonnot, Luonnon helmassa ja Sarjakuvat & piirretyt. Pelin voittaa se pelaaja, joka on saanut kuuden kierroksen jälkeen enemmän pisteitä kuin vastapelaajansa.


title: QuizTaisto

text: Peliin voi kirjoittaa myös omia kysymyksiä. Kirjoitettuaan kymmenen kysymystä, pelaaja saa hahmolleen kruunun. Pelaaja voi muokata hahmoa myös ostamalla maksullisen Premium-version.


title: QuizTaisto

text: Pelin ruotsinkielinen alkuperäisversio "Quizkampen" ilmestyi elokuussa 2012. Suomen versio ilmestyi vuonna 2013. Peli on julkaistu 15 kielelle.


title: Dietmar Schneider

text: Dietmar "Didi" Schneider (s. 7. joulukuuta 1974) on itävaltalainen uransa jo päättänyt polkupyöräpalloilija ja 11-kertainen MM-mitalisti. Hän edusti urallaan RC Höchst -seuraa. Pelipaikaltaan Schneider oli kenttäpelaaja.


title: Dietmar Schneider

text: Schneider saavutti MM-kultaa vuonna 2011 yhdessä Patrick Schnetzerin kanssa. Tuo mestaruus oli Itävallan historian ensimmäinen polkupyöräpallossa. Schneider osallistui ensimmäisiin MM-kilpailuihinsa vuonna 1998, voittaen pronssia Marco Schallertin kanssa. Yhteensä Schneider saavutti MM-kilpailuista yhden kullan, kaksi hopeaa ja peräti kahdeksan pronssia Schnetzerin, Schallertin ja Simon Königin kanssa. Maailmancupin kokonaiskilpailun Schneider voitti vuosina 2005 Königin kanssa ja 2012 Schnetzerin kanssa.


title: Dietmar Schneider

text: Schneider ilmoitti uransa loppumisesta tammikuussa 2013.


title: Dim Dum Sing the Sun

text: Dim Dum Sing the Sun on vuonna 1998 ilmestynyt Moon Fog Prophetin esikoisalbumi.


title: Hold on to Love

text: Hold on to Love on englantilaisen laulaja-lauluntekijä ja pianisti Peter Skellernin singlejulkaisu vuodelta 1975.


title: Hold on to Love

text: Levy-yhtiö on Decca Record Co. Ltd. Singlen luettelotunnus on F 13568. Valmistusmaa on Englanti.


title: Hold on to Love

text: Tuottaja on Meyer Shagaloff, ja osallisena singlen julkaisussa on ollut myös Johnny Stirling.


title: Hold on to Love

text: Tämän jälkeen Skellerniltä on samana vuonna ilmestynyt single "Hard Times" / "And Then You'll Fall" (Island WIP 6235).


title: Hold on to Love

text:
Kummankin kappaleen musiikkikustantajat ovat Pendulum M. / Warner Bros.. Singlen kappalejärjestys selviää vain luettelotunnuksista:
"Too Much, I’m in Love" on julkaistu myös vuonna 1980 Skellernin albumilla "Still Magic" (Mercury Records).


title: Esquiva Falcão Florentino

text: Esquiva Falcão Florentino (s. 12. joulukuuta 1989 Vitória, Espírito Santo) on brasilialainen ammattilaisnyrkkeilijä, entinen amatöörinyrkkeilijä ja olympiamitalisti. 171 senttimetriä pitkä ja 75 kilogrammaa painava Falcão on kilpaillut keskisarjassa, ylemmässä keskisarjassa, välisarjassa ja nykyisessä sarjassaan ylemmässä välisarjassa.


title: Esquiva Falcão Florentino

text: Falcão voitti olympiahopeaa keskisarjasta vuoden 2012 kesäolympialaisista Lontoosta. Hän hävisi finaalissa Japanin Ryōta Muratalle. Amatöörien MM-kilpailuista Falcão saavutti pronssia keskisarjasta vuodelta 2011 ja Etelä-Amerikan kisoista pronssia vuodelta 2010 välisarjasta.


title: Esquiva Falcão Florentino

text: Falcão siirtyi ammattilaiseksi vuonna 2014. Hän voitti ensimmäisessä ottelussaan Yhdysvaltain Joshua Robertsonin teknisellä tyrmäyksellä. Hän on voittanut jokaisen kuudesta ammattilaisottelustaan. Voitoista neljä on tullut tyrmäyksellä.


title: Esquiva Falcão Florentino

text: Falcãon isoveli Yamaguchi Falcão on myös olympiamitalisti ja ammattilaisnyrkkeilijä. Hän kilpailee raskaassa keskisarjassa.


When They Opened Their Parachutes... Silence on vuonna 1999 ilmestynyt Moon Fog Prophetin toinen studioalbumi.


title: Kaiku Helsinki

text: Kaiku Helsinki on vuonna 2012 perustettu strategiseen viestintään ja valmennuksiin erikoistunut viestintätoimisto. Yrityksessä työskentelee noin 20 konsulttia ja sen myyntikate vuonna 2013 oli 1,5 miljoonaa euroa . Kaiku Helsinki on yksi Suomen suurimmista viestintätoimistosta.


title: Kaiku Helsinki

text: Kaiku Helsinki tarjoaa asiakkailleen viestinnän strategista konsultointia ja ulkoistettua toteutusta. Yrityksen palvelualueita ovat PR, vaikuttajaviestintä, sosiaalinen media sekä viestinnän valmennukset.


title: Sebastián Crismanich

text: Sebastián Eduardo Crismanich (s. 30. lokakuuta 1986 Corrientes) on argentiinalainen taekwondoin ja olympiavoittaja. 183 senttimetriä pitkä ja 80 kilogrammaa painava Crismanich kilpailee 80-kiloisten sarjassa.


title: Sebastián Crismanich

text: Crismanich voitti olympiakultaa 80-kiloisista vuoden 2012 kesäolympialaisista Lontoosta. Hänestä tuli ensimmäinen argentiinalainen yksilölajien olympiavoittaja sitten Delfo Cabreran ja vuoden 1948 kilpailuiden maratonin. Mitali oli myös Argentiinan historian ensimmäinen taekwondossa. Crismanich saavutti kultaa 80-kiloisista myös Pan-Amerikan kisoista 2011 Guadalajarasta. Pan-Amerikan-mestaruuskilpailuissa hän on saanut kultaa 72-kiloisissa 2006 ja 78-kiloisissa 2008 sekä pronssia 80-kiloisissa 2014.


title: Sebastián Crismanich

text: Myös Crismanichin isoveli Mauro Crismanich on taekwondoin ja MM-mitalisti 58-kiloisista. Crismanichin perhe on muuttanut Argentiinaan Kroatiasta ().


title: Suurimmat hitit (Lost)

text: Suurimmat hitit () on yhdysvaltalaisen draamasarjan "Lostin" (2004–2010) kolmannen tuotantokauden 21. jakso. Sen ovat käsikirjoittaneet vastaava tuottaja Edward Kitsis ja vastaava tuottaja Adam Horowitz. Sen on ohjannut tuottaja Stephen Williams. ”Suurimmat hitit” on järjestyksessään sarjan 70. jakso. Jakso esitettiin ensi kerran Yhdysvalloissa ABC-kanavalla 16. toukokuuta 2007, jolloin se saavutti 12 miljoonaa katsojaa. Se toi sarjan leikkaajille Golden Reel -palkintoehdokkuuden.


title: Suurimmat hitit (Lost)

text: Jakson tarina sijoittuu joulukuuhun 2004, yli yhdeksänkymmentä päivää sen jälkeen kun Oceanic Airlinesin lento 815 törmäsi mysteeriselle saarelle. Osa lentoturman selviytyjistä valmistautuu saarella ennestään asuvien ”Toisten” hyökkäykseen, kun taas loput valmistautuvat saamaan yhteyden lähistöllä sijaitsevaan laivaan. Charlie Pace (Dominic Monaghan) muistelee elämänsä parhaimpia hetkiä, samalla kun hän valmistautuu toteuttamaan lähes varman itsemurhatehtävän.


title: Suurimmat hitit (Lost)

text: Toisten johtaja Ben Linus (Michael Emerson) käskee kymmenen miehen ryhmän menemään selviytyjien leiriin ja sieppaamaan kaikki raskaana olevat naiset tutkimuksia varten. Benin adoptoitu tytär Alex (Tania Raymonde) pyytää hänen poikaystäväänsä Karlia varoittamaan selviytyjiä tästä. Selviytyjien johtaja Jack Shephard (Matthew Fox) aikoo tappaa hyökkääjät Danielle Rousseaun (Mira Furlan) löytämällä dynamiitilla. Sayid Jarrah (Naveen Andrews), Jin Kwon (Daniel Dae Kim) ja Bernard Nadler (Sam Anderson) jäävät rannalle räjäyttämään dynamiitit Toisten saapuessa.


title: Suurimmat hitit (Lost)

text: Desmond Hume (Henry Ian Cusick) on saanut ennustuksia Charlien kuolemasta jo jonkin aikaa. Hän kertoo Charlielle uusimmasta näystään: Charlien tyttöystävä Claire Littleton (Emilie de Ravin) ja tämän vauva Aaron pääsevät helikopterin kyydissä pois saarelta, jos Charlie kääntää erästä kytkintä Dharma Initiativen tutkimusasemalla. Lisäksi Charlien pitää kuolla, jotta ennustus toteutuu. Sayid kertoo Jackille ettei hän ole onnistunut lähettämään signaalia Naomi Dorrit (Marsha Thomason) satelliittipuhelimella, koska Rousseaun hätäsignaali tukkii taajuutta. Mutta vaikka hätäsignaali kytkettäisiin pos päältä, puhelin ei pystyisi lähettämään signaalia, sillä Ben käyttää Dharman Peili-tutkimusasemaa häiritäkseen saaren kaikkia signaaleja. Selviytyjät tarvitsevat jonkun kääntämään kytkintä asemalla, mikä on lähes varma itsemurhatehtävä; Charlie ilmoittautuu vapaaehtoiseksi.


title: Suurimmat hitit (Lost)

text: Naomi kertoo Charlielle, että tämän rockyhtye Drive Shaft julkaisi sen suurimpia hittejä sisältävän kokoelma-albumin, kun tieto lentoturmasta ja Charlien ilmeisestä kuolemasta uutisoitiin. Takaumissa näytetään Charlien elämän parhaimmat hetket, jotka hän kirjoittaa paperille ja antaa Desmondin kautta Clairelle. Charlien lista laskevassa järjestyksessä:Ennen lähtemistään, Charlie vakuuttaa Clairelle, että hän selviää, suutelee tätä ja jättää sormuksensa Aaronin kehtoon. Kun Charlie ja Desmond saapuvat veneellä aseman ylle, Charlie lyö Desmondin airolla tajuttomaksi, ja sukeltaa veteen. Päästyään asemalle, kaksi naista, Greta (Lana Parilla) ja Bonnie (Tracy Middendorf), osoittavat Charlieta aseella.


title: Suurimmat hitit (Lost)

text: Saarella tapahtuvat kohtaukset kuvattiin 9.–12. huhtikuuta 2007 välisenä aikana. Jakson yksityiskohtainen juonikuvaus päätyi internetiin ennen jakson esittämistä. Disney tutki vuotoa. Dharma-aseman nimi on otettu Lewis Carrollin romaanista "Liisan seikkailut peilimaailmassa". Dominic Monaghan otti mallia Leonardo DiCaprion suorituksesta "Titanicissa", ja avasi hetkeksi suunsa veden alla, jotta näyttäisi siltä, että hän olisi suuremmassa vaarassa.


title: Alexandrine Armfelt

text: Alexandrine Armfelt (vuodesta 1895 Aleksandra Vladimirovna Železnova, ; 16. syyskuuta 1866 Turku – 6. maaliskuuta 1933 Leningrad) oli suomalais-venäläinen säveltäjä, aatelisarvoltaan kreivitär. Hän oli Gustav Mauritz Armfeltin pojanpojantytär.


title: Alexandrine Armfelt

text: Alexandrine Armfelt syntyi Turussa mutta vietti nuoruutensa Pietarissa, jossa hänen isänsä Mauritz Wilhelm (Vladimir) Armfelt (1827–1888) työskenteli hovissa. Alexandrine Armfelt opiskeli musiikkia Pietarin konservatoriossa sekä sävellystä Anton Rubinšteinin johdolla. Hänen ensimmäinen sävellyksensä julkaistiin vuonna 1894.


title: Alexandrine Armfelt

text: Alexandrine Armfelt avioitui vuonna 1895 uralilaistaustaisen kasakan Vladimir Železnovin kanssa. Vaimo matkusti miehensä mukana komennukselle Uralskin oblastiin vuosiksi 1896–1897 ja kiinnostui kansamusiikista. Puolisot kokosivat kansanmusiikkia ja julkaisivat vuonna 1899 kokoelman "Пѣсни уральских казаков".


title: Alexandrine Armfelt

text: Armfeltin tuotteliain kausi sijoittui vuosiin 1903–1914, jolloin hän sävelsi romansseja sellolle, viululle ja pianolle. Koska hän oli naissäveltäjä, häneltä ei tilattu suurimuotoisia teoksia, ja hänen tuotantonsa edustaa salonkimusiikkia. Osa hänen sävellyksistään on kadonnut.


title: Alexandrine Armfelt

text: Alexandrine Armfeltin avioliitto päättyi eroon vuonna 1912. Ensimmäisen maailmansodan ja Venäjän vallankumouksen aikana hän menetti entisen aviomiehensä ja poikansa. Vuoden 1917 jälkeen hän säesti elokuvia ja antoi pianonsoitonopetusta Leningradissa.


title: Joel González

text: Joel González Bonilla (s. 30. syyskuuta 1989 Figueres, Girona, Katalonia) on espanjalainen taekwondoin ja olympiavoittaja. 185 senttimetriä pitkä González kilpailee nykyisin 68-kiloisten sarjassa.


title: Joel González

text: González saavutti olympiakultaa 58-kiloisista vuoden 2012 kesäolympialaisista Lontoosta. Hän voitti finaalissa Etelä-Korean Lee Dae-hoonin. Vuoden 2016 kesäolympialaisista Rio de Janeirosta González saavutti pronssia 68-kiloisista. MM-kilpailuista González on saavuttanut kaksi kultamitalia, vuosilta 2009 ja 2011, 58-kiloisista. Hän sai lisäksi MM-hopeaa 63 kg:n sarjassa 2015. EM-kilpailuista hänellä on niin ikään kaksi kultamitalia 58-kiloisista, vuosilta 2010 ja 2012 sekä pronssia 63 kg:n sarjassa 2016. Euroopan kisoissa 2015 hän sai pronssia 68-kiloisissa. Opiskelijoiden maailmanmestaruuden hän voitti 58 kg:n painoluokassa 2008 ja 2010, nuorten Euroopan-mestaruuden 2009.